text:
Geçen ýylyň noýabr aýyndan Aşgabadyň telefon ulgamy (AşTU) limitsiz ADSL internet hyzmatyny hödürläp başlady. AşTU-nyň bu internet hyzmaty öň elýetmez bolan ADSL internedi ilat köpçüligine elýeterli etdi. Tizligi sekuntda 128 kilobit we 256 kilobitlik bu limitsiz ADSL internet hyzmaty üçin aýda degişlilikde 100 we 250 manat tölemeli.
Limitsiz ADSL Internet hyzmaty bilen birlikde ýurda IPTV, ýagny Internet arkaly görülýän telewideniýe, ýagny telekanallar toplumy hem geldi. ADSL Internet hyzmatyndan aýratynlykda hödürlenýän we ýurt üçin täzelik bolan bu hyzmatyň çäklerinde 80 sany telekanala tomaşa etmäge mümkinçilik bar. Adaty telefon liniýasy arkaly ýaýradylýan IPTV telekanallaryna kompýuterde-de, ýörite Tuner arkaly telewizorda-da tomaşa edip bolýar.
Bäsleşik
Özboluşly kabel telewideniýesine meňzeş bu hyzmaty üçin AşTU öz müşderilerinden her aýda 10 manat abonent tölegini alýar. AşTU-nyň IPTV pleýlisti ýa-da telekanal sanawy, esasan, Türkmenistanyň, Russiýanyň, Türkiýäniň telekanallaryndan ybarat bolup, olaryň sany 80-e ýetýär.
Mundan ozal internet bilen hiç hili baglanyşygy bolmadyk Aşgabadyň telefon ulgamy edarasynyň ýurduň internet hyzmatlary bazaryna girmegi bilen paýtagtlylara internet hyzmatyny saýlamaga mümkinçilik döredi. Mundan başga-da öň ýeke-täk ADSL internedi hödürleýän “TürkmenTelekom” prowaýderini hem öz hyzmatlaryny arzanlatmaga mejbur etdi. Şu ýylyň fewral aýynda TürkmenTelekom hem öz tariflerini arzanladyp, edil AşTU-nyňky ýaly nyrhda limitsiz ADSL hyzmatyny hödürläp başlady.
Emma baha taýdan elýeterli bolan AşTU-nyň limitsiz ADSL internet hyzmatyny paýtagtyň käbir raýonlarynda doly ulanyp bolmaýar. Şäheriň “Hitrowka” we “Posýolka” diýip atlandyrylýan raýonlarynda Internediň bu görnüşiniň hili örän pes. Bu raýonlaryň ýaşaýjylarynyň käbirleriniň aýtmaklaryna görä, Internediň tizligi wada berlen tizlige ýetip bilenok.
Meseleler
Internediň asla işlemeýän halatlarynyň-da seýrek däldigini şol raýonlaryň ýaşaýjylary aýdýarlar. Adaty telefon liniýalary arkaly ýaýradylýan AşTU-nyň limitsiz ADSL Internediniň bu halyndan şikaýat edýänlere bolsa şol edaranyň işgärleri “liniýa gowy däl” diýip jogap berýärler. Hatda bu kemçilikleri aradan aýyrmagy wada hem berýärler.
Emma häzire çenli üýtgeýän zadyň ýokdugyny ýokarda ady agzalan raýonlaryň Azatlyk Radiosy bilen söhbetdeş bolan ýaşaýjylary gürrüň berýärler. Şol bir wagtda hem Internediň bu görnüşiniň gowy işleýän raýonlary diýlip hasaplanýan raýonlarda hem bar zat gülala-güllük däl.
Telefon liniýalary gowy diýlip hasaplanýan paýtagtyň Parahat, 30-njy, 6-njy mikroraýonlarynda hem aram-aram dürli näsazlyklar ýüz berýär. Mysal üçin, kä günler tizlik birden 50-60 kilobite çenli peselip, soňra bir-iki sagatdan kadalaşýar, ýa-da ýarym sagatlap Internet aragatnaşygy kesilýär.
Kähalatda bolsa bütin Aşgabat boýunça AşTU-nyň limitsiz ADSL Internedi dolulygyna kesilýär. Köplenç halatda bu näsazlyklaryň sebäbini AşTU-nyň işgärleriniň özleriniň hem bilmeýändiklerini aýdýan bolsalar, kähalatda bu näsazlyklaryň sebäbini profilaktiki işleriň geçirilýändigi bilen düşündirýäler.
IPTV
Bu hili kemçilikler AşTU-nyň hödürleýän IPTV hyzmatynda hem ýüz berýär. Paýtagtyň käbir raýonlarynda IPTV hyzmaty boýunça görkezilýän telekanallara kadaly tomaşa edip bolýan bolsa, käbir ýerlerde Internet telewideniýe asla hiç zat görkezmeýär.
Häzirki wagtda bolsa eýýäm birnäçe gün bäri AşTU-nyň IPTV hyzmaty işlänok. Diňe bu kärhananyň müşderilere hyzmat edýän bölümine jaň edip häzirki wagtda IPTV telekanallarynyň sanynyň artdyrylýandygyny we näsazlygyň şonuň bilen baglydygyny bilmek başartdy. Ýogsa, ilkibaşda IPTV-niň işlemezligi tehniki näsazlyklar bilen düşündürilipdi.
Bu kärhananyň işgäriniň beren maglumatyna görä, AşTU-nyň hödürleýän IPTV telekanallarynyň sany 140-a ýetirilmeli. Mundan ozal onuň IPTV hyzmatynyň pleý-listinde 80 sany telekanal bardy. AşTU-nyň IPTV hyzmatynyň pleý-listine indi Discovery, BBC world, Travel, NTW plýus ýaly telekanallar goşular. Bu iş tamamlanansoň, IPTV hyzmaty ýene-de işläp başlar diýip, AşTU-nyň işgäri habar berdi.
AşTU-nyň öz müşderileri bilen aragatnaşygynda-da käbir kemçilikler bar. Ýurtdaky beýleki internet prowaýderleriňki ýaly AşTU-nyň web-sahypasy bolmansoň, müşderiler kärhananyň işindäki täzeliklerden bihabar galýarlar. Onuň täze tarifleri baradaky maglumatlary diňe müşderilere hyzmat edýän ofislerinden ýa-da gazetlerden bilip bolýar.
Şeýle-de, AşTU-nyň web-sahypasy bolmansoň, müşderileriň öz billing hasabyny internet arkaly bilmäge mümkinçilikleri ýok. Ýogsa, munuň ýaly mümkinçilik beýleki Internet prowaýderlerde bar. Olaryň web-sahypalarynda müşderileriniň şahsy kabinetleri bolup, onda müşderiler özlerine degişli töleg we hyzmatlar barada maglumat alyp bilýärler.
Internet hyzmatyny geçen ýyl hödürläp başlandygyna garamazdan, bu kärhananyň Internet we IPTV müşderilerine hyzmat edýän ofisleriniň sany hem diňe ýaňy-ýakynda köpeldildi. Häzir müşderiler AşTU-nyň adaty telefon üçin pul tölenýän islendik kassasynda Internet we IPTV hyzmatlary üçinem töleg töläp bilýärler.


c: text/html

text:
Täjigistanyň Milli howpsuzlyk komiteti 16-njy iýunda «Talybanyň» geçen ýyl Owganystanda ýesir alan 4 täjik esgerini boşadandygyny aýdýar.
Bu esgerleriň boşadylandygy baradaky habar ilki 14-nji iýunda, Kataryň Daşary işler ministrligi Emir Şeýh Tamim bin Hamad bin Halifa al-Taniniň olaryň boşadylmagyny gazanandygyny aýdanda ýaýrady.
Milli howpsuzlyk komiteti bu esgerleriň Täjigistanyň tagallasy bilen boşadylandygyny aýtdy.
Bu esgerler dekabrda, bölüm komandirleri serhediň aňrysyna odun ýygnamaga iberende ýitipdi.
Ol komandir soň bu esgerler bilen bagly öz wezipesini hyýanatçylykly ulanandygy üçin 8,5 ýarym ýyl türme tussaglygyna höküm edildi.

robotstxt: allowed

filter: keep


text:
Gürjüstan 2008-nji ýylda öz bölüniji Günorta Osetiýa regiony üstünde Orsýet bilen bolan urşuň bäş ýyllygyny belleýär.
Penşenbe güni bu urşuň pidalarynyň hatyrasyna bagyşlanan birnäçe çäre we Gori şäherinde harby parad geçirilýär.
2008-nji ýylyň awgustynda bolan bäş günlük uruşda Orsýetiň goşunlary Gürjüstanyň goşunlaryny Günorta Osetiýadan gysyp çykardy we Moskwa Günorta Osetiýanyň we Gürjüstanyň beýleki bir bölüniji regiony Abhaziýanyň garaşsyzlygyny ykrar etdi.
Günorta Osetiýanyň Moskwadaky ilçihanasy hem çarşenbe güni Osetiýanyň çaknyşykda wepat bolan pidalarynyň hormatyna hatyra gününi geçirdi.
Penşenbe güni Günorta Osetiýanyň de fakto daşary işler ministrligi bir beýanat çap edip, Gürjüstany serhet territoriýalarynda dartgynlyklary azaltmak we iki ýurduň arasynda ynamdarlyk esaslaryny döretmek üçin güýç ulanmazlyk şertnamasyna gol çekmäge çagyrdy.
Medwedew ötünç soramady
Orsýetiň premýer-ministri, konflikt wagtynda prezident bolan Dmitriý Medwedew sişenbe güni Gürjüstanyň telewideniýesine beren interwýusynda ötünç soramakdan boýun gaçyrdy. Ol bu uruşda Tbilisini günäkärledi we, Orsýetiň öz goşunlaryny Günorta Osetiýada saklap, atyşygy bes etmek baradaky ylalaşygy bozandygyny inkär etdi.
Gürjüstanyň goranmak ministri, şol wagt Gürjüstanyň BMG-däki ilçisi bolan Irakli Alasania çarşenbe güni Azatlyk we Azat Ýewropa radiosyna beren gürrüňinde bäş ýyl mundan ozal bu konfliktden sowulmak örän kyn bolardy diýdi.
"Ol konfliktden bäri eýýäm bäş ýyl geçdi, emma onuň ýaralary biziň barymyz: gürjiler üçinem, osetinler üçinem entek örän ýiti. Umuman, birnäçe ýyl içinde ýitileşen konfliktden sowulmak mümkindi. Emma muňa garamazdan, Orsýetiň goşunlarynyň [ýaragly konfliktden] aýlap öň Demirgazyk Kawkaza ýerleşdirilendigini we Abhaziýada hem Sihanwalide (Günorta Osetiýa) bolan wakalary nazara alsaň, meniň pikirimçe, bu prosese täsir ýetirerden eýýäm giçdi."
Iş başyndan aýrylýan prezident Mihail Saakaşwiliniň Birleşen milli hereket partiýasy oktýabr aýynda bolan parlament saýlawlarynda milliarder Bidzina Iwanişwiliniň ýolbaşçylygyndaky koalisiýadan asgyn geldi we bu ýagdaý Moskwa bilen Tbilisiniň arasyndaky gatnaşyklaryň gowulanmagyna umyt döretdi.
Saakaşwiliniň pikiri
Häzir premýer-ministr bolan Iwanişwili öz daşary syýasatynda Orsýet bilen gatnaşyklary kadalaşdyrmagy ileri tutulýan meseleleriň birine öwürdi.
Emma muňa garamazdan, goranmak ministri Alasania Orsýetiň Gürjüstan babatdaky pozisiýasynyň uruşdan bäri üýtgemändigini aýdýar.
"Bizde [Orsýet bilen gatnaşyklaryň] derrew kadalaşjagy barada illýuziýa ýok. Biz [Orsýetiň] diplomatiýasynda biziň toprak bitewiligimiz ýa-da Gürjüstanyň NATO-nyň agzasy bolmak islegi babatda hiç bir özgerişlik göremzok. Biz Orsýetiň pozisiýasynda şu wagta çenli hiç bir üýtgeşme duýmaýarys."
Mihail Saakaşwili bolsa, çarşenbe güni Gürjüstanyň telewideniýesine beren interwýusynda Moskwa entegem Gürjüstanyň NATO we Ýewropa Bileleşigine agza bolmak niýetinden el çekmegini gazanmaga çalyşýar diýdi. Şeýle-de ol Orsýetiň häzirki ýolbaşçylygynda Moskwa bilen arany sazlamagyň mümkin däldigini aýtdy.


text:
Häzir aýallar üçin has amatly bolar ýaly Stambulyň metjitlerinde uly özgerişlikler geçirilýär. Emma bu inisiatiwa garşy çykýanlar-da az däl.
Kadriýe Awji Erdemli Stambulda ýerleşýän metjitleriň biriniň ymamy bilen metjitde aýal-gyzlara niýetlenen ýer bilen bagly dawalaşýar. Bu metjitde aýallara niýetlenen ýer dar hem hapa.
Stambul şäheriniň müftüsiniň orunbasary hökmünde Kadrýie Erdemli metjitlerde aýallar üçin döredilýän şertlere gözegçilik etmeli. Ol bu hakda öz pikirini şeýle mälim edýär:
—Aýal metjide girende, ol Allaň öýüne girýär. Şonuň üçin, metjitde ol hem ruhy galkynyşy duýmaly. Allanyň alnynda aýal-erkek – hemmesi deňdir. Olaryň hemmesiniň öz dinine uýmak hukugy deňdir.
Häzir Kadriýe Erdemli Stambuldaky 3 müňe golaý metjitde aýallara erkekler bilen deň şertler dörediler ýaly ýörite kampaniýa ýolbaşçylyk edýär. Şu ýylyň mart aýyndan bäri ol 30-a golaý topar düzüp, şäheriň metjitlerini barlady. Onuň aýtmagyna görä, bu barlaglaryň netijesi özlerini gaty geň galdyrypdyr:
—Biziň barlag toparlarymyz käbir metjitlerde aýallaryň täret kylmagy üçin şertleriň ýokdugyny anykladylar. Aýallara niýetlenen ýerler hapa, dar hem käbir halatlarda metjitdäki dürli zatlary saklamak üçin ulanylýar.
Kadriýe Erdemliniň ýolbaşçylygynda metjitleriň köpüsinde aýal-gyzlara niýetlenen ýerler arassalandy hem zenanlaryň namaz okaýan ýerini erkeklerden bölýän diwarlar hem perdeler ýok edildi. Ýöne, hanym Erdemliniň aýtmagyna görä, ayal-erkek bölünişigi metjitlerde mundan beýläk hem dowam eder. Sebäbi, Gurhana laýyklykda, aýallar erkekler bilen çagalaryň yzynda durup, namaz okamaly.
Geçen birki aýlykda Kadriýe Erdemli ymamlar hem dini wekiller bilen 40-a golaý duşuşyk geçirdi. Bu duşuşyklarda metjitlerde amala aşyrylýan özgertmeleriň Gurhana laýyklykda amala aşyrylýandygy barada düşündiriş berildi.
Metjitlerde amala aşyrylýan bu özgerişler Türkiýede yslam dini boýunça döwlete degişli “Diýanet” edarasynda amala aşyrylýan özgerişlikleriň çaginde geçirilýär. Bu barada “Diýanet” boýunça bilermen, Stambulyň Doguş Uniwersitetiniň professory Istar Gozaýdin şeýle diýýär:
—Öň “Diýanet” diňe adaty hyzmatlar hem metjitler bilen meşgullanýardy. Häzir bolsa bu gurama her bir ynsany, şol sanda aýallary hem dini meselelere goşmaga synanyşýar. Soňky onýyllykda aýallaryň “Diýanetde” möhüm orunlary eýeläp başlandyklaryny görmek bolýar. Bu gurama aýal ymamlaryň wagyz-nesihatlary, metjitde aýallara gowy şertleri döretmek arkaly zenanlaryň dini duýgusyny oýarmaga synanyşýar.
Garaýyşlar tapawutly
Professor Gözaýdynyň bellemegine görä, aýal-gyzlar üçin metjitlerde has gowy şertleriň döredilmegi dini gullukçylaryň arasynda aýallaryň sanyny artdyrmak maksadyna ýetmek üçin edilen ädimdir:
—Öňki döwürde aýallar esasan öýde çagalarynyň terbiýesi bilen meşgullanan bolsa, häzir olaryň professional durmuşda has uly rol oýnaýandyklaryny görüp bolýar. Häzir zenanlar din meselesinde hem eýeleýän orunlaryny artdyrmak isleýärler. Olar ýurduň sosial ulgamyna hem gatnaşmaga synanyşýarlar.
Yslamçy “Zaman” gazetiniň žurnalisti 3-nji dekabrda çap edilen makalasynda din meselesinde aýallaryň roluny artdyrmak boýunça geçirilýän özgerişlikler bilen ylalaşmaýandygyny ýazýar:
—Men bu işleriň başda aýallary öýden çykaryp, metjide gatnatmak, soňra bolsa olaryň iş tapyp, işe ýerleşmegine dini taýdan esas döretmek üçin edilmeýändigine bil baglaýaryn.
Stambuldaky dükanlaryň biriniň eýesi 50 ýaşly Mehmet Gül hem aýallaryň maşgala ojagyny gorap, öýde bolmalydygyny aýdýar:
—Meniň pikirimçe, aýalyň orny öýde. Olar öýde oturybam namaz okap bilýärler. Metjitlerde bolsa erkekler üçinem ýer ýeterlik däl. Aýratynam juma namazy ýa-da dini baýramçylyklar wagty metjitde ýer bolmaýar. Şonuň üçin bu ýerik aýallaryň gelmegi gowy däl.
Ýöne, aýallaryň metjide gatnamagyna diňe erkek kişiler däl, eýse käbir aýallar hem garşy çykyş edýärler. Adynyň agzalmagyny islemedik bir zenan bu barada şeýle diýdi:
—Metjitde perde bolmasa bolmaz, sebäbi bu ýere gelýän erkek kişiler bizi görmeli däl. Dini kada-kanunlara görä, bu mümkin däl. Aýallar “mahrem”, ýagny gadagan, erkekler bizi görmeli däl.
Stambulyň müftüsiniň orunbasary Kadriýe Erdemli bolsa dini dessurlary berjaý etmekde aýal-erkekleriň deňhukuklylygyny gazanmakda adamlaryň aň-düşünjesini özgertmek üçin entekler köp işleriň edilmelidigi bilen ylalaşýar.


text:
14-nji sentýabrda paýtagtymyzdaky täze gurlup ulanylmaga berlen 10 gatly “Olimpiýa” myhmanhanasynda Aziýanyň Olimpiýa geňeşiniň Utgaşdyryjy komitetiniň ikinji mejlisi geçirildi.
Esasan, Ýapyk binalarda we söweş sungaty boýunça V Aziýa oýunlaryna görülýän taýýarlyklary ara alyp maslahatlaşmaga bagyşlanan bu geňeşe sebitiň we dünýäniň iri sport guramalaryndan hünärmenleriň onlarçasy gatnaşdy. Mejlisiň barşynda Türkmenistanda türgenleriň we meýletinçileriň taýýarlygy babatda alnyp barylýan işler bilen hem tanyşdyryldy. 34-nji Baş Assambleýasynyň öňüsyrasynda geçirilen bu mejlis şu ýylyň fewral aýynda geçirilen birinji mejlisiň gönüden göni dowamydyr.
Mejlisiň barşynda V Aziýa oýunlaryna taýýarlyk görmek baradaky Ýerine ýetiriji komitet tarapyndan alnyp barylýan işleriň hasabaty berildi. Şol hasabatda Olimpiýa şäherjiginiň gurluşygy hakynda hem aýdyldy. Myhmanlar çykyşlarynda Türkmenistanyň oýunlara diňe bir guramaçylyk babatynda däl-de, eýsem ussat türgenleri ýetişdirmek babatda hem ýokary derejede taýýarlyk görýändigi barada bellediler.
Merkezi Aziýa sebitinde ilkinji bolup bu abraýly oýunlary kabul etmek hukugyna Türkmenistanyň eýe bolmagy ýurduň dünýädäki abraýyny has-da belende göterýär. Bu günki maslahatda edilen çykyşlar bu abraýly sport ýaryşyny üstünlikli geçirmek üçin ädilen ýene bir ädimdir.


text:
Düýn Orsýetiň premýer-ministri Wladimir Putin Moskwada Ikinji Jahan urşunyň weteranlarynyň hormatyna gurlan täze ýadygärligi açdy. Moskwadaky bu ýadygärlik 2008-nji ýylda Orsýet-Gürjüstan urşunyň yzýany Gürjüstanyň hökümetiniň karary bilen Gürjüstanda ýykylan ýadygärligiň “öwezine” diýlip guruldy.
Onuň Moskwadaky açylyş dabarasynda eden çykyşynda Wladimir Putin Gürjüstandaky ýadygärligiň weýran edilmegini “masgaraçylykly wagşylyk akty” diýip atlandyrdy.
Şol dabara Gürjüstanyň oppozisiýa liderleri Nino Burjanidze we Zurab Nogaideli hem gatnaşdylar.
Şol bir wagtyň özünde, Gürjüstanyň Daşary işler minsitrliginiň metbugat wekili Nino Kalandadze şeýle ýadygärligiň Moskwada açylmagyny “hamana, Gürjüstanyň ikinji jahan urşunda ölenlere hormat goýmaýandygyny jemgyýetçilige ynandyrmaga synanyşyk” diýip atlandyrdy.


text:
Aşgabat, 04.02.2015. “Türkmenportal”.
2015-nji ýylyň 12-nji dekabrynda BMG-niň Baş Assambleýasynyň Rezolýusiýasyna laýyklykda, Türkmenistanyň hemişelik Bitaraplygy hukuk derejesiniň dünýä jemgyýetçiligi tarapyndan ykrar edilenine 20 ýyl dolýar. Şu mynasybetli Türkmenistanyň Ýaşulularynyň maslahatynyň karary bilen 2015-nji ýyl Bitaraplyk we parahatçylyk ýyly diýlip yglan edildi diýip, Türkmenistanyň Täjigistandaky ilçihanasynyň habarynda aýdylýar.
Bu günki gün Bitaraplyk derejesi dünýä döwletleri bilen syýasy, ykdysady, medeni, ylym-bilim we beýleki ulgamlarda giň gerimli gatnaşyklaryň ýola goýulmagynda, köpugurly daşary syýasat strategiýasyny amala aşyrmakda örän uly ähmiýete eýedir.
Bu şanly sene mynasybetli Türkmenistanda 2015-nji ýylyň 12-nji dekabrynda döwlet baştutanlarynyň BMG-niň we onuň ýöriteleşdirilen düzümleriniň ýolbaşçylarynyň gatnaşmagynda ýokary derejedäki halkara maslahatyny geçirmek meýilleşdirilýär. Şeýle hem BMG-niň we beýleki halkara guramalarynyň ýokary wezipeli wekilleriniň gatnaşmagynda iri maslahat geçirmek göz öňünde tutulýar.
Türkmenistanyň Bitaraplygynyň 20 ýyllygynyň hem-de Bitaraplyk we parahatçylyk ýylynyň baýram edilmeginiň çäklerinde Türkmenistanyň Täjigistan Respublikasyndaky ilçihanasynyň Täjigistan Respublikasynyň degişli ministrlikleri we edaralary bilen bilelikdäki çäreleri geçirmegi meýilleşdirýär. Olaryň arasynda ylmy-amaly maslahatlary, türkmen medeniýetiniň we sungatynyň sergilerini, belli syýasatçy alymlaryň we edebi işgärleriň gatnaşmagynda bitaraplyga bagyşlanan dostluk agşamlarydyr söhbetdeşlikleri, Türkmenistan baradaky çaga suratlarynyň sergisini, dürli sport çärelerini we beýlekileri görkezmek bolar.


text:
18-nji ýanwarda Türkmenistanyň Prezidentimiz Gurbanguly Berdimuhamedow Ak bugdaý etrabynyň Gämi obasyna baryp, ýakynda dünýäden öten Türkmenistanyň Gahrymany Myratberdi Sopyýewiň belli güni bolan ýedisi bilen baglanyşykly ýas dessuryna gatnaşdy.
Milletiň Lideri Myratberdi aganyň ömrüni halal zähmete bagyşlap, ýurdumyzyň oba hojalyk pudagynyň ösdürilmegi ugrunda ägirt uly işleri bitirendigini, bu babatda ýaş hünärmenlere yzygiderli kömek-goldaw, degerli maslahatlar berendigini ýatlady. Döwlet Baştutanynyň belleýşi ýaly, Myratberdi aganyň oba hojalyk pudagyny ösdürmek babatda aýdan nesihatlary, onuň baý iş tejribesi häzirki döwürde özüniň oňyn netijesini berýär. Döwlet Baştutany tejribeli daýhan Myratberdi aga baradaky ýagşy ýatlamalaryny aýdyp, merhumyň jaýynyň jennet, ýatan ýeriniň ýagty bolmagyny dileg etdi.
Bu ýerde Türkmenistanyň müftüsi tebärek çykdy, soňra ýas dessuryna gatnaşyjylara tagam çekildi.
Duz-tagam dadylandan soň, aýat-töwir okaldy.
Döwlet Baştutany ýurdumyzda iň hormatlanylýan ýaşulularyň birini hatyralamak bilen, onuň bitiren hyzmatlarynyň, ýagty ýadygärliginiň halkyň hakydasynda hemişe saklanjakdygyny nygtady.
Soňra milletiň Lideri Myratberdi aganyň ýakyn garyndaşlaryna hemaýat beriji sözleri aýtdy. Türkmenistanyň Prezidenti Gurbanguly Berdimuhamedow Myratberdi aganyň manyly ömrüni halal zähmete bagyşlandygyny aýdyp, onuň ýurdumyzda mynasyp hormata, uly abraýa eýe bolandygyny, türkmen obasynyň keşbini özgertmäge, ýurdumyzyň oba hojalygyny ösdürmäge goşant goşmakda ägirt uly işleri bitirendigini belledi.
Soňra döwlet Baştutany bu ýerden ugrady.


text:
ABŞ Ýewropa we Aziýa liderleriniň global ykdysady ösüşi dikeltmek we Ýewropanyň bergi krizisiniň kontroldan çykmagynyň öňüni almak üçin has köp iş etmegine çagyrýar.
ABŞ-nyň hazyna sekretary Tim Geýtner Ýewropanyň “berk plan” düzmegi gerek, emma Aziýa-Ýuwaş okean ýurtlarynyň ösüşi gowulaşdyrjak çäreleri görmäge mümkinçiligi has kän diýdi.
ABŞ-nyň prezidenti Barak Obama Italiýanyň prezidenti Giorgio Napolitano bilen telefonda gürleşip, onuň premýer-ministr Silwio Berluskoni işden çekilen badyna berk reformalary geçirjek wagtlaýyn hökümeti işe girizjegine ynanýandygyny aýtdy.


text:
Şu gün Ýewropa Bileleşigi bilen Birleşen Ştatlaryň ýokary derejeli resmileri halkara aeroportlaryndaky howpsuzlyk çärelerini ýokarlandyrmak meselelerini ara alyp maslahatlaşmak üçin, Ispaniýanyň Toledo şäherinde maslahata ýygnandylar.
Birleşen Ştatlaryň içerki howpsuzlyk meseleleri boýunça sekretary Janet Napolitano Ýewropa Bileleşiginiň resmilerini Ýewropadaky halkara aeroportlarynda ýolagçylaryň tutuş ýalaňaç bedenini görkezýän skanerleriň oturdylmagyna çagyrjakdygyny aýtdy.
2008-nji ýylda Ýewropa Parlamenti şeýle skanerleriň aeroportlarda otdurdylmagyna garşy ses beripdi.


text:
Şu gün Gresiýada üstümizdäki ýylda ilkinji iş taşlaýyş geçirilýär.
Aeroportlaryň, köp sanly dükanlaryň we beýleki hyzmat ediş kärhanalarynyň işi togtaýar.
Iş taşlaýyşlar ýurduň uly birnäçe profsoýuz guramalary tarapyndan gurnaldy, ol hökümetiň berk ykdysady çäreleriniň garşysyna gönükdirilýär.
Maliýe düzgünini pugtalandyrmak - geçen ýyl Ýewrobileleşik we Halkara walýuta fondy tarapyndan krizise garşy berlen 100 milliard ýewrolyk kömegiň şertidi.
Gresiýada geçen ýyl hem onlarça iş taşlaýyşlar we beýleki köpçülikleýin aksiýalar bolupdy.


text:
Rim papasy Francis Maniladaky uniwersitetleriň birinde 12 ýaşly bir gyz özüne şeýle sowal berende, diýseň ynjalykdan gaçypdyr.
Garyp-gasarlaryň hemaýatkäri diňe ada eýe bolan papa öz maşgalasy tarapyndan ýeke taşlanan ol gyzjagaz ýaňky sowaly berende, ony gujaklapdyr we öz dyzynyň üstünde oturdypdyr.
Glyzelle Palomar atly ol gyzjagaz aglamjyrap, sojap, hüňürdäp: "Köpsanly çagalar neşe we jelepçilik bilen meşgullanýarlar. Näme üçin Hudaý bularyň bolmagyny bökdänok? Eýse, çagalaryň hiç hili günäsi ýok ahbetin!" diýipdir.
Rim papasy bu sowala birhili bolupdyr we özüni ýitiripdir. Ol sowalyň täsirinden gutulyp bilmän, öňünden taýýarlan çykyşynyň iňlis dilindäki tekstini bir gapdala goýup, gyzjagaza öz ene dili bolan ispan dilinde jogap beripdir.
Jogapsyz sowal
Papa Francis: "Ol [gyzjagaz] jogaby ýok sorag berenlerden, ynha, ýene biri. Aslynda bu sowal söz bilen däl-de, eýse gözýaş bilen beýan edilen sowaldyr" diýdi.
Öz çykyşynda adamlary kynçylyklara garşy çydamly bolmaga çagyryş eden papa Francis sözleriniň üstüni şeýle ýetirdi: "Men sizi öz-özüňize sowal bermäge çagyrýaryn. Men bir aç çaga görenimde, köçede ýaşaýan we neşekeş bolan, öýden kowlan, namysyna deglen, göýä jemgyýetiň guly ýaly işledilýän bir çagany görenimde, oňa ýüregim awap, bozulyp, [onuň halyna] gözýaş dökmegi başarýarynmy?”
Metbugatyň ýazmagyna görä, öz maşgalasy zyňandan soň, ol gyzjagazy bir buthananyň işgäri [öýsüzlere] hemaýat edilýän ýere äkidipdir.
Çagajyk şeýle sowaly papanyň ýolbaşçylygyndaky Filippin Katolik uniwersitetinde geçirilen duşuşykda beripdir.
Ondan soň Rim papasy Francis, Rizal Park diýen ýerde 3 million adamyň gatnaşmagynda geçirilen köpçülikleýin ybadata gatnaşypdyr.
Şonda adamlaryň parkyň gapylarynyň açylmagy üçin uzak gije tä daň atýança garaşyp durandyklary habar berilýär.


text:
Polisiýa ofiserini öldürmekde güman edilip gözlenýän iki ekstremist Gyrgyzystanyň paýtagtynda howpsuzlyk güýçleri tarapyndan atylyp öldürildi.
Gyrgyzystanyň Milli howpsuzlyk boýunça döwlet komitetiniň 11-nji dekabrda Azat Ýewropa Azatlyk Radiosyna aýtmagyna görä, “Jaişul Mahdi” yslamçy ekstremist toparynyň agzalary bolmakda güman edilýänler gije geçirilen ýörite operasiýanyň netijesinde öldürilipdir.
Bu iki adam geçen aýda Bişkekde polisiýa ofiserini öldürmeklige gatnaşmakda güman edilýärler.
Gyrgyzystanyň häkimiýetleri dini ekstremistler tarapyndan polisiýa ofiserine garşy hüjümleriň soňky aýlarda köpelmegine aladalanma bildirýärler.
Gyrgyzystandan we beýleki Merkezi Aziýa ýurtlaryndan bolan ýüzlerçe erkek adamlaryň we zenanlaryň Siriýada we Yrakda yslamçy söweşijileriň hatarynda söweşýändigi aýdylýar.


text:
Türkmenistanyň prezidenti Gurbanguly Berdimuhamedow ýokary döwlet wezipesine ähli halk tarapyndan gaýtadan saýlanmagynyň nobatdaky senesiniň baýram edilmegi mynasybetli, Mejlisiň başlygyndan we Ministrler kabinetiniň başlygynyň orunbasarlaryndan gutlaglary kabul etdi diýip, türkmen metbugaty anna güni habar berdi.
Olar ýurt baştutanyna berk jan saglygyny, uzak ömür we «mähriban halkymyzyň bagtynyň we abadançylygynyň bähbidine öňde goýlan beýik maksatlary we wezipeleri amala aşyrmak ýolunda täze üstünlikleri arzuw etdiler» diýip, habarda aýdylýar.
Gurbanguly Berdimuhamedow 2012-nji ýylyň 12-nji fewralynda geçirilen saýlawlarda gaýtadan prezident saýlanypdy.


text:
Eýranyň daşary işler ministriniň orunbasary Eýranyň we Saud Arabystanynyň özara dartgynlylygy gowşatmak üçin elinden geleni etmelidigini aýtdy.
Regional bäsdeşleriň arasyndaky dartgynlylyk geçen aýda Riýadyň şaýy musulman ruhanysyny jezalandyrmagynyň yzýany eýranly protestçileriň Saud Arabystanynyň Tährandaky ilçihanasyna hüjüm etmeginiň yzýany hasam güýçlendi. Saud Arabystany Tähran bilen diplomatik gatnaşyklaryny kesdi.
“Biz bu regionyň has durnukly we howpsuz bolmagyna ýardam berip biljek islendik inisiatiwa seretmäge taýýar, şeýle-de biz regionda islendik hakyky howpa garşy göreşip bileris” diýip Eýranyň daşary işler ministriniň orunbasary Abbas Arakçi 25-nji ýanwarda žurnalistlere aýtdy.
Esasan sünni ilatly Saud Arabystany we şaýy Eýran bir-birini Ýakyn Gündogarda durnuksyzlygy öjükdirmekde aýyplaýarlar.


text:
Aşgabat, 30-njy ýanwar. “Türkmenportal”.
Soňky döwürde Ýewropa ýurtlarynyň köpüsinde mekdeplerde sport derslerine berilýän sagatlaryň we bu maksatlar üçin goýberilýän serişdeleriň barha azaldylýandygyny görmek bolýar.
ÝUNESKO bu ýagdaýy öňki kaddyna getirmek üçin mekdeplere bedenterbiýe sapaklaryny girizmegiň we bu ugurda mugallymlary taýýarlamagyň ýörite gollanma işläp düzdi. Ol ÝUNESKO-nyň bedenterbiýe we sport boýunça hökümetara komitetiniň şu günler Lozannada dowam edýän mejlisinde köpçülige hödürledi.
Beden işjeňliginiň ýetmezçiligi çagalarda semremek ýaly ýaramaz närsäni döredip bilýänligi bilen howpludyr. Bütindünýä Saglygy Goraýyş Guramasynyň getirýän maglumatlaryna görä, dünýäde semremekden ejir çekýän çagalaryň sany 1990-njy ýylda 31 million bolanlygyndan 2013-nji ýylda 42 milliona çenli artdy.
“Ummultimedia. org” saýtynyň maglumatlary boýunça taýýarlanyldy.


text:
Salam hormatly Lukman! 25-28 ýaşlaryndaky gyzyň ýatgysynda sowuklama, kista we kiçiräk yaralar bar. Bu zatlar üçin bejergiler kabul edildi, bejergiden soň 4-5 aý gecdi, ýöne indi aýbaşy halkasy bozulyp, wagtal-wagtal hapalar gelýär. Içinde yza döreýär, ýatgynyň içi hapadan doly görnenok diýýär. Bu derdtden nädip saplanyp bolar? Beyle ýagdaý köp dowam edermikä? Bu ýagdaýlardan soň göwrede çaga galmazlyk howpy nähili bolarka? Bu meselede kista nähili zyýan ýetirip biler, ony kesdirip aýyrmak gyz üçin howply dälmikä? Siziň gymmatly maslahatyňyza garaşýarys!
Saýtyň okyjysy.
Hormatly okyjy!
Siziň gürrüň berşiňize görä, gyzyň ýatgysynda (ýa-da ýumurtgalyklarynda hem) sowuklama ýagdaýy, ýumurtgalyklarynda hem kista bar.
Siz 4-5 aý haýsy bejergileri alandygyňyz barada maglumat bermeýärsiňiz. Ýumurtgalykda kistanyň döränligini USB görkezdimi? Bejergiden soň onuň ölçegleri ilkibaşkydan kiçeldimi?
Kistalar öz döreýşi, gurluşy boýunça dürli-dürli bolup, olar hem aýbaşynyň bozulmalaryna, agyrylara, gan akmalara getirip biler.
Gaýtadan bu ýagdaýlaryň sebäbini anyklap, bejergi bellemek üçin näsaga aýallar lukmanyna ýüz tutup, aýal jyns agzalarynyň USB-ny geçmek, jyns ýollaryndan bölünip çykmalaryň bakteriologiki barlagyny, ganyň jyns gormonlaryna barlagyny geçirmek gerekdir.
Bedeniň endokrin mäzlerinde başga näsazlyklary anyklamak üçin endokrinolog lukmanyň maslahaty hem wajypdyr. Alnan netijelere görä, lukman sowuklama garşy bejergi tapgyryny we zerur bolan ýagdaýynda aýallyk gormon serişdeleri bilen (kistanyň görnüşine görä, anyk görkezme bolanda) bejergi berer.
Eger kista has ulalyp, aýbaşy bozulmalaryna getirýän bolsa, ony hirurgiki usul bilen aýyrmak dogry bolar. Bu operatiw bejergi gyzyň bedenine hiç hili ýaramaz täsirini ýetirmeýär.
Kistalaryň aýal önelgesizliginiň sebäbi bolup biljekdigini ýatda saklamalydyr.
Operasiýadan soň bedende dörän gormonal bozulmalaryny doly bejermek üçin, gyz-aýal lukmanyň gözegçiliginde bolup, ýene käbir barlaglardan geçmeli bolar.
Hormat bilen, Lukman.
Teswirlemeler
Jyns gatnaşygy arkaly ýokuşan ýokançlygyň kömelejiklerdigini we onuň haýsy görnüşidigini laborator barlagy geçip takyk anyklap bolar.Eger Sizi kömelekli ýokançlyklar barada maglumat gyzyklandyrýan bolsa, saýtymyzda ýerleşdirilen "Peşew we jyns agzalaryň kömelekli ýokançlygy"atly makala bilen tanyşmagyňyzy maslahat berýäris.
Ýazylanlar barada pikiriňizi paýlaşyň
1. Biz Siziň pikirleriňizi çäklendirmek islemeýäris, ýöne töhmet, ynamdan gaçyrýan, edepsizlik, ýaramazlyk, zorluk, paýyş, pornografiki, howp salýan, agzalalyk we ýigrenç döredýän gürrüňleri we bikanun hereketleri öz içine alýan materiallara rugsat berilmeýär. Şu agzalan materiallar saýtyň degişli işgärleri tarapyndan pozulyp bilner.
2. Siziň oý-pikirleriňiz biziň üçin juda wajypdyr! Ýöne biziň saýtymyzda makalany teswirleýän okyja edepsiz sözler bilen hüjüm edýän teswirlemelere ýol berilmeýär.
3. Ýazylan teswir öjükdiriji, ýagny agzalalyk döredýän häsiýetlidigine güman edilse, onda onuň çap edilmegine rugsat berilmez.
4. Düýbi ýa-da ýuridiki statusy belli bolmadyk web sahypalaryny salgy berýän internet çelgileri çap edilmeýär.
5. Teswirlemeler mowzugyň çäginden çykan ýagdaýynda, olar çap edilmez.
6. Teswirlemeler we çekeleşikler kommersiýa maksady bilen ulanylyp bilmez.
7. Nämälim ýagdaýlarda söwda belgisini ýa-da awtorlyk hukugyny bozýan materiallaryň teswirlemelerde bolmagyna ýol berilmez.


text:
“Himiki ýaraglary gadagan edýän gurama” 2013-nji ýylda Parahatçylyk ugrundaky Nobel baýragynyň eýesi diýlip yglan edildi.
Bu karary anna güni Osloda Norwegiýanyň Nobel baýragy boýunça komitetiniň başlygy Torbýörn Ýagland yglan etdi.
Nobel baýragy boýunça komitetiň resmileri “Himiki ýaraglary gadagan edýän guramanyň” himiki ýaraglary ýok etmek boýunça tagallalary üçin sylaglanandygyny aýtdylar.
Guramanyň roly
Gaagada ýerleşýän we BMG tarapyndan goldanylýan hökümete degişli bolmadyk bu gurama himiki ýaraglar boýunça şu ýyl 20-nji ýyl dönümi bellenilýän Halkara Konwensiýanyň berjaý edilişine gözegçilik edýär.
Şeýle-de bu bitarap gurama himiki ýaraglar boýunça maglumatlary toplaýar we ýagdaýa analiz berýär.
BMG-niň şu ýylyň 21-nji awgustynda Damaskyň golaýynda bolan himiki hüjümleri derňemek boýunça iberen ýörite topary “Himiki ýaraglary gadagan edýän toparyň” ekspertlerinden düzülipdi. Häzirki wagtda bu gurama Siriýada himiki ýaraglaryň ýok edilişine gözegçilik edýär.
Sentýabr aýynda Orsýetiň we ABŞ-nyň arasynda gelnen ylalaşyga görä, Siriýanyň himiki ýaraglary 2014-nji ýylyň ortalaryna çenli ýok edilmeli.
Ýagland Siriýadaky krizisiň bu toparyň himiki ýaraglara gözegçilik boýunça alyp barýan işine ünsi çekendigini belledi. Şol bir wagtda-da ol bu gurama ençeme ýyl bäri Nobel baýragyna mynasyp dalaşgär hökmünde seredilip gelnendigini hem aýtdy.
Baýragyň berilmeginiň sebäpleri
Ýagland Nobel komitetiniň “Himiki ýaraglary gadagan edýän” guramany sylaglamak arkaly himiki ýaraglaryň öňüniň alynmagyna öz goşandyny goşýandygyny belledi.
Ýagland Nobel komitetiniň häzirki kararynyň himiki ýaraglar boýunça konwensiýasyna goşulmadyk ýurtlara we bu konwensiýada göz öňünde tutulýan borçlaryny ýerine ýetirmedik ýurtlara duýduryşdygyny nygtady.
Nobel komitetiniň ýolbaşçysy ABŞ-ny we Orsýeti öz himiki ýaraglaryny ýok etmek boýunça işlerini tizleşdirmäge çagyrdy.
1.25 million amerikan dollaryna barabar Parahatçylyk ugrundaky Nobel baýragy resmi suratda 10-njy dekabrda Osloda gowşurylar.


text:
Eýran bilen Azerbaýjanyň arasynda ençeme hepde bäri dowam edip gelýän dartgynlylyk internet çaknyşygyna ýazana meňzeýär. Soňky günler bu iki ýurtda-da ençeme websaýta zyýan ýetirdi.
17-nji ýanwarda Azerbaýjanyň, Eýranyň we Türkiýäniň daşary işler ministrleri duşuşmalydylar welin, bu duşuşyk ýatyryldy. Resmi beýanatda aýdylyşyna görä, muňa sebäp bolan Türkiýäniň daşary işler ministri Ahmet Dawutoglunyň kiprli türkleriň ýolbaşçysy Rauf Denktaşyň jynaza namazyna gatnaşmaly bolandygy.
Özüni “Azerbaýjanyň hakyky internet goşuny” diýip atlandyrýan bir hakerler topary 17-nji ýanwarda Eýranyň ençeme internet saýtyna garşy elektron hüjümini gurnap, olaryň işini togtatdy.
Ar alyş çäresimi?
Bu wakanyň edil öňýany, 16-njy ýanwarda Azerbaýjanyň resmi saýtlarynyň ençemesi, şol sanda prezident Ylham Alyýewiň resmi saýty, şeýle hem häkimiýet başyndaky “Täze Azerbaýjan” patiýasynyň, konstitusion suduň, Içeri işler ministrligniň, Aragatnaşyk ministrliginiň saýtlary birdenkä petiklendi. 17-nji ýanwardaky hüjüm şol hüjüme berlen jogaba meňzeýär.
Şol güni Ysraýylda hem elektron hüjümleri zerarly ençeme websaýtyň işiniň togtandygy habar berildi.
Azerbaýjanyň aragatnaşyk ministri Muşfik Amirow Azerbaýjanyň saýtlaryna edilen hüjümleriň derňelýändigini aýtsa-da, munuň nirelere baryp dirändigi barada maglumat bermekden saklandy.
Azerbaýjanyň saýtlarynyň işi ara salym salman ýola goýlup, ekspertler bu hujümler bilen bagly gohy ulaltmazlyga synanyşdylar.
“Bu bir giň gerimli inernet hüjümi däl. Olar bir daşky programmanyň üsti bilen bu saýtlaryň serwerlerine girip, indeksleri üýtgedipdirler. Düýp maglumatlara ýeten zyýan ýok. Ýöne käbir faýllar üýtgedilipdir. Bu saýtlaryň programmirlenişiniň gowşakdygyny görkezýär. Bir gapyny daş bilen döwüp, içeri girip bolýan bolsa, onda bu saýtlaryň mundan ulurak hüjümlere hem uçramagynyň mümkindigini aňladýar. Saýtlary işini öňki ýagdaýyna getirmek diňe bir-iki sagat wagty aldy” diýip, azerbaýjanly internet howpsuzlygy boýunça ekspert Raşad Alyýew ýagdaýa baha berdi.
Gatnaşyklar gowulyga tarap däl
Azerbaýjan bilen Eýranyň arasyndaky gatnaşyklar has-da soňky aýlarda dartgynlaşyp ugrady. Tähran Bakuwyň Ysraýyl bilen bolan ýakyn gatnaşyklaryny tankytlaýar. Ysraýylyň ulanýan nebitiniň bäşden biri Azerbaýjandan satyn alynýar.
Galyberse-de, Azerbaýjan häzir Birleşen Milletler Guramasynyň Howpsyzlyk Geňeşiniň synçy agzasy. Ol ýerde bolsa birsyhly diýen ýaly Eýranyň ýadro programmasy barada çekişmeler geçýär.
Geçen ýylyň oýabr aýynda tanymal azerbaýjanly ýazyjy Rafik Tagi ödürildi. Bu hüjün Eýranyň garşysyna onuň ýazan tankydy makalalary üçin edilen iş diýlip häsiýetlendirildi. Tähran bu işde öz eliniň ýokdygyny aýtsa-da, 2007-nji ýylda eýranly ruhany Aýatollah Fazel Lankarany ýazyjy Rafik Taginiň garşysyna dini fatwa yglan edipdi.
Azerbaýjanyň daşary işler ministriniň orunbasary Araz Azymow dekabr aýynda Waşingtonda eden çykyşynda Eýrany Ermenistan bilen juda ýakyn hyzmatdaşlyk edýänlikde aýyplady. Ol: “Eýranyň Ermenistan bilen baglaşan şertnamalary onuň Azerbaýjan bilen baglaşan şertnamalaryndan has köp” diýdi.
Azymowyň aýtmagyna görä, Eýranyň berýan goldawy dawaly Daglyk Garabagy regionyny berk kontrollygy astynda saklamagy üçin Ermenistana kömek bolýar.
Soňky internet hüjümlerini belli birine degişli etmek aňsat däl. “Täze Azerbaýjan” partiýasynyň sözçüsi bu partiýanyň saýtyna edilen hüjümiň Eýrandan gözbaş alandygyny aýdýar. Ýöne bular ýaly hüjümler ozal azerbaýjanly we ermeni hakerleriniň arasynda-da bolupdy.


text:
Şotlandiýada ses berijiler referenduma gatnaşyp, bu ülke Britaniýanyň düzüminde galmalymy ýa-da ondan aýrylyp, özbaşdak döwlet bolmalymy diýen soraga jogap berýärler.
18-nji sentýabrda başlanan taryhy ses berişliigiň öňüsyrasynda geçirilen pikir soralyşyklaryň netijelerine görä, ilatyň 52%-i Britaniýanyň düzüminde galmagy goldan bolsa, şotlandiýalylaryň 48%-i garaşsyzlygyň tarapynda çykyş edipdirler. Maglumata görä, her 20 şotlandiýalynyň birinde “Şotlandiýa garaşsyz bolmalymy?” diýen soraga heniz hem kesgtili jogap ýok.
“Britaniýadan bölünmeli” diýen sesler agdyklyk etse, onda Şotlandiýanyň 2016-njy ýylyň 24-nji martyda garaşsyz bir döwlet bolmagy ugrunda gepleşikler başlanar. Munuň netijesinde 307 ýyl dowam eden beýik britan bileleşiginiň soňy geler.
Şotlandiýanyň birinji premýer-ministri we separatist Şotlandiýanyň Milli partiýasynyň lideri Aleks Salmod şeýle çykyş etdi: “Bizde has ygtybarly ykdysadyýeti, şeýle-de has adalatly bir jemgyýeti gurmaga mümkinçilik bar. Bu juda bir oňat ajap ugurdyr. Hut şu sebäpli-de Şotlandiýa bu mümkinçilikden peýdalanmaly”.
Britaniýanyň premýer-ministri Deýwid Kameron 15-nji sentýabrda eden çykyşynda, eger-de Şotlandiýa bölünse, “ýüreginiň juda awajakdygyny” aýtdy. Şeýle-de Kameron, eger-de Şotlandiýa bir bölünse, soňra gaýdyp Britaniýa goşulyp bilmejekdigini hem duýdurdy.
Wadalar
Garaşsyzlyk baradaky pikiri goldaýanlaryň göteriminiň uludygyndan aladalanan britan liderleri täsirli çykyşlary edip, eger-de ol Britaniýanyň düzüminde galsa, oňa has köp awtonomiýa statusy bermegi hem wada etdiler.
16-njy sentýabrda Kameron Britaniýanyň düzüminde galmagyň tarapynda çykyş edýän iki – Liberal Demokratýa we oppozisiýadaky Işçiler – partiýalarynyň liderlerine goşulyp, eger-de “ýok” diýen netijä gelinse, onda Şotlandiýanyň parlamentine has köp ygytýarlyklaryň beriljekdigini aýdýan beýannama gol goýdy.
Şeýle-de Kameron London tarapyndan edilýän ýaşaýyş, durmuş şertleriniň gowulanmagy ugrundaky harajatlaryň artdyryljakdygyny hem söz berdi.
Garaşsyzlygyň tarapynda çykyş edýänler teklipleriň ählisini ret edip, bularyň birleşmäni goldaýanlaryň aljyraňňy ýagdaýa düşendigini görkezýär diýdiler.
Bu referendumda şotlandiýalylaryň 16 ýaşdan uly we şol bir wagtda-da britan ýa-da beýleki ýewropa bileleşiginiň raýatlary bolanlarynyň ses bermäge haklary bar. Emma Şotlandiýada doglup, häzir hem ýurduň daşynda ýaşaýanlar referenduma gatnaşyp bilmeýärler.


text:
Gyrgyzystanyň tanymal jemgyýetçilik wekili Edil Baisalow 2010-njy ýylyň geçiş hökümetiniň agzalarynyň, şol sanda şol wagt prezident bolan Roza Otunbaýewanyň yzarlamalara sezewar bolýandygyny aýdýar.
Otunbaýewanyň edarasynyň başlygy bolan Baisalow özüniň tiz wagtda tussag edilmeginiň ähtimaldygyny 19-njy sentýabrda žurnalistlere aýtdy.
Baisalow ady agzalmadyk çeşmesine salgylanmak bilen özüniň tussag edilmegine we Otunbaýewa, şeýle-de “Ata Meken” atly oppozision partiýanyň lideri Omurbek Tekebaýewe garşy görkezme bermäge mejbur edilmegine prezident Almazbek Atambaýew tarapyndan kanun goraýjy edaralara görkezmäniň berilendigini aýtdy.
Geçen hepdede prezidentiň edarasynyň habar bermegine görä, Atambaýew Baş prokuraturadan geçiş hökümetiň agzalarynyň etnik özbek biznesmeni Kadyrjan Batyrowyň Gyrgyzystandan Ýewropa gaçyp gitmegine güman edilýän gatnaşygyny derňemegi tabşyrypdy.
Häzirki wagtda Şwesiýada ýaşaýan Batyrow etnikara ýigrenji tutaşdyrmakda we 2010-njy ýylyň iýun aýynda günorta Gyrgyzystanda özbekleriň we gyrgyzlaryň arasynda gandöküşikli çaknyşyklary gurnamakda aýyplanyp, 2011-nji ýylda gaýybana ömürlik türme tussaglygyna höküm edilipdi.


text:
Çarşenbe güni Orsýetiň prezidenti Wladimir Putin Moskwa sapar edýän Yragyň premýer-ministri Nuri al-Maliki bilen gepleşik geçirmekligi planlaşdyrýar.
Bu gepleşiklerde Orsýet bilen Yragyň özara söwda-ykdysady hyzmatdaşlyklaryny ösdürmek meseleleri maslahat ediler diýlip garaşylýar.
Bu wakanyň öňýany Orsýetiň mediasy Moskwanyň Yraga umumy bahasy 4.2 milliard dollarlyk ýarag satmagy barada özara ylalaşyga gelnendigini habar berdi.
Yraga satyljak ýaragyň hatarynda harby wertolýotlaryň we howa gorag sistemasynyň-da bardygy aýdylýar.


text:
"Aziada-2017" sport bäsleşigi golaýlaşdygyça Türkmenistanyň resmi mediasynda ýurtda sporty ösdürmek boýunça örän uly işleriň amala aşyrylýandygy barada maglumatlar barha köpelýär. Bu edilýän işlere mysal hökmünde köplenç ýurtda gurulýan sport desgalary barada aýratyn köp gürrüň edilýär.
Emma sport bilen meşgul bolýan sportsmenleriň, olaryň tälimçileriniň hal-ýagdaýlary, gün-güzerany barada o diýen köp maglumat berilmeýär. Türkmen sport tälimçileriniň käbirleriniň Azatlyk Radiosy bilen söhbetdeşlikde aýtmaklaryna görä, olaryň alýan aýlyklary, derejäňe görä, 1000 manat töwereginde bolup, bu aýlyk maşgala eklemäge ýetmeýär.
Paýtagtdaky sport klubunyň aýkido boýunça tälimçisi Azadyň sözlerine görä, onuň alýan aýlygy 950 manat we oňa maşgala eklemek mümkin däl. Onsoň ol maşgalasyny ekläp-saklamak üçin, tälimçilik işiniň daşyndan çagalar bagynda garawulçylyk edýär, käte-de wagt tapyp, öz awtoulagynda kireý edip, pul gazanýar.
“Tälimçi bolup alýan aýlygym maşgalany eklemek üçin ýeterlik däl. Şonuň üçin, daşyndan garawul bolup, 700 manat alýaryn. Kireý edip bolsa, esasan, benzin puly diýen ýaly gazanýan” diýip, Azat öz eklenç hem güzeran ýagdaýy barada gürrüň berýär.
Güzeran üçin...
34 ýaşlaryndaky Azat ýaly sport ugrundan jany-teni bilen işlese-de, ondan ýeterlik derejede eklenip bilmeýän tälimçiler az däl. Onsoň olar tälimçilik bilen bir hatarda kommersiýa dükanlaryny ýöredýärler ýa-da haýsy-da bolsa bir firmadyr, kompaniýalarda dürli kärlerde işleýärler.
Sport tälimçileriniň arasynda özboluşly sport repetitorlygy bilen meşgullanmaga mejbur bolýanlary hem az däl. Olar köplenç bu iş üçin hak töläp bilýän gurply paýtagtlylaryň çagalaryny özbaşyna türgenleşdirýärler. Mysal üçin, aýdylyşyna görä, tennisden tälim berýän sport treneriniň hyzmaty aýda 100-150 dollara ýetýär.
Tälimçileriň arasynda “sowalgalyk pul gazanmak üçin” işden daşary işleýänler hem bar. Esasanam sportuň küşt, şaşka ýaly görnüşleriniň tälimçileri şonuň ýaly az pula repetitorlyk edýärler. Olaryň okuwçylardan alýan pullarynyň möçberi aýda 100 manat töweregi.
Elbetde, tälimçileriň öz işlerinden gaýry iş tapyp işlemekleri olaryň esasy işlerine hem öz täsirini ýetirýär. “Käwagt smenany tabşyryp, işlemek kyn bolýar. Ýöne trenerlere tölenýän pul az. Munuň üstesine-de käbir sport inwentarynam öz puluňdan satyn almaly bolýar” diýip, aýkido boýunça tälimçi Azat gürrüň berýär.
Gürrüňini edýän terenerlerimiz goşmaça gazanç çeşmesini tapyp, öz esasy işlerini, ýagny tälimçiligi dowam etdirmäge mümkinçilk tapan adamlar.
Başga kär
Emma bu meselede aýtmaly zat tälimçiligi taşlap, eklenç üçin has düşewüntli işlere hemişelik geçýän tälimçilerem az däl. Olaryň käbirleri daşary ýurt kompaniýalarynda garawulçylyk edýän bolsalar, käbirleri tälimçiligi hemişelik taşlap, hususy telekeçilik bilen meşgullanýarlar.
Gijeki işleýän kafelerdir-barlarda garawul bolup işe geçýän tälimçiler ýa-da sportsmenler hem az däl. Bu hili garawulçylyga, esasan, sportuň başa-baş söweş tärlerine ökde sportsmenler alynýar. Boks ugrundan öňki tälimçi Nazar şolar ýaly kafeleriň birinde eýýäm 2-3 ýyl bäri garawullaryň başlygy bolup işleýär. Onuň bu kafede işläp alýan aýlygy 450 dollar.
Aýkido boýunça tälimçi Azadyň aýtmagyna görä, häzir sport tälimçileriniň köpüsi entuziazmyň, ýagny tükeniksiz şahsy höwesiň hasabyna öz işlerini dowam etirýärler. Azat bu barada şeýle diýýär: “Tälimçilere, sportsmenlere tölenýän pul az. Şol sebäpden ýaşlaryň hem köpüsi sport bilen professional derejede meşgullanmak islemeýärler”.
Şol bir wagtda hem ýurtda köp sanly täze gurlan sport mekdeplerinde mugallymlaryň ýetmezçilik edýändigi aýdylýar. Bu mesele hökümet maslahatlarynda hem yzygiderli gozgalýar. Sport mugallymlarynyň ýetmezçiligi zerarly oba ýerlerinde gurulmaly sport mekdepleriniň gurluşyklarynyň togtadylandygy baradaky maglumatlar hem bu aýdylanlara güwä geçýär.


text:
Osama bin Laden Pakistandaky gaçybatalgasyndan terroristik setiň işine kontrollyk edipdir diýip, amerikan ýörite gulluklarynyň wekili aýtdy.
Amerikan ýörite gulluklary tarapyndan ele salnan Bin Ladeniň arhiwi onuň Abbottabatdaky öýüniň komanda berilýän merkez bolandygyna, şol ýerden «Al-Kaýda» toparyna strategik we operatiw kontrollyk edilendigine şaýatlyk edýär.
Şol bir wagtda-da Abbottabadyň ýaşaýjylarynyň käbiri üçin Bin Laden bilen goňşy ýaşandyklaryna ynanmak kyn.
Ýerli ýaşaýjylaryň biri Muhammet Ýunus şeýle diýdi: «Bu waka hemmetaraplaýyn derňelmeli. Bin Lideniň garşysyna ABŞ-nyň geçiren operasiýasynyň jikme-jigi aýan edilmeli. Onuň öldürilmeginiň wideoýazgysy görkezilmeli. Bu zatlaryň ählisi «Al-Kaýdanyň» lideriniň Abbottabatda öldürilendigine adamlaryň ynanmagy üçin gerek».
ABŞ-nyň Goranmak ministrligi Bin Ladeniň arhiwinden bäş wideo ýazgyny görkezdi. Şol ýazgylaryň arasynda terroristleriň lideriniň öz tarapdarlaryna ýüzlenmesi hem bar.
Bin Ladeniň öýünden tapylan materiallaryň aýratyn gymmatly informasiýa çeşmesidigini ýörite gulluklaryň wekilleri aýdýarlar.
«Al-Kaýdanyň» lideri amerikan ýörite gulluklarynyň Pakistanda geçiren ýörite operasiýasynda 1-nji maýda öldürilipdi.


text:
Anna güni Aşgabatda “Musulman dünýäsindäki bosgunlar” ady bilen halkara konferensiýasy açyldy. Bu konferensiýa Türkmenistanyň hökümeti, Yslam Hyzmatdaşlyk Guramasy we BMG-niň Bosgunlar baradaky Ýokary komissarlygy tarapyndan bilelikde gurnaldy.
Konferensiýanyň açylyş dabarasynda Türkmenistanyň prezidenti Gurbanguly Berdimuhamedow, BMG-niň Bosgunlar boýunça Baş komissary Antonio Guterreş we Yslam Hyzmatdaşlyk Guramasynyň Baş sekretary Ekmeleddin Ihsanoglu dagylar çykyş etdiler.
Olar öz çykyşlarynda şu günki gün musulman ýurtlaryndaky bosgunlar bilen baglanyşykly bar bolan ýiti problemalara we olary çözmekligiň ýollary baraky meselelere ünsi çekdiler.
Aşgabatdaky bu konferensiýanyň çäklerinde palestinaly bosgunlaryň problemalaryna bagyşlanylyp, aýratyn maslahatyň-da geçiriljekdigi habar berilýär.


text:
Siriýanyň oppozisiýadaky aktiwistleriniň aýtmaklaryna görä, bir harby uçary tarapyndan ýurduň demirgazyk-gündogaryndaky benzin stansiýasyna edilen hüjümde azyndan 30 adam ölüpdir.
Ein Issa obasynyň golaýynda ýerleşýän benzin stansiýasyna oklanan bir barrel jisim uly partlama we ýangyn emele getirdi diýip aktiwistler aýdýarlar.
Bu oba Türkiýe bilen serhediň Tal al-Abýad geçelgesinden 32 kilometr töweregi uzaklykda ýerleşýär. Bu geçelge çarşenbe güni “Siriýanyň azat armiýasy” tarapyndan basylyp alnypdyr.
Bu ýerde hökümet güýçleri bilen pitneçileriň arasynda penşenbe güni howpsuzlyk binalaryna kontrollyk etmek ugrunda agyr söweşler dowam etdi.
Bu geçelge Rakka bilen Türkiýäniň Sanliurfa şäheriniň arasyndaky uly ýoluň ugrunda ýerleşýär.


text:
Taýlandyň sudy bir eýranlyny ömürlik türme tussaglygyna höküm etdi, beýlekisine 15 ýyl iş kesdi. Eýranlylar bomba partlamasyny amala aşyrmak boýunça dildüwşüklige gatnaşmakda aýyplandy.
Derňewçiler planlaşdyrylan bomba partlamasynyň Ysraýylyň Bangkokdaky diplomatlaryna hüjüm etmegi göz öňünde tutandygyny hasap edýärler.
Said Moradi taýlandly polisiýa işgärini öldürmäge synanyşmakda we partlaýjy maddalary saklamakda günäli tapyldy we penşenbe güni ömürlik türme tussaglygyna höküm edildi.
Muhammad Karzeý partlaýjy maddalary saklamakda aýyplanyp 15 ýyl türme tussaglygyna höküm edildi. Eýranlylaryň ikisi-de özlerine bildirilen günäni ret etdi.
Şaýatlar bombanyň wagtyndan öň tötänden partlandygyny aýdýarlar. 2012-nji ýylyň fewral aýynda Bangkokda bolan bu wakadan öň Ysraýylyň diplomatlary Gürjüstanda we Hindistanda hüjümlere sezewar edilipdi. Ysraýyl eýran resmilerini Ysraýyl döwletine garşy terrorçylyk kampaniýasyny gurnamakda aýyplaýar.


text:
Lebap welaýatynda Türkmenistan-Owganystan-Täjigistan demirýolunyň Atamyrat-Ymamnazar-Akina uçastogynyň düýbüniň tutulyş dabarasy geçirildi.
Çarşene güni Atamyrat şäherinde (öňki ady Kerki) geçen çärä türkmen lideri bilen birlikde demirýol ulgamynyň geçjek beýleki döwletleriniň ýolbaşçylary-da, ýagny Owganystanyň prezidenti Hamid Karzaý we Täjigistanyň prezidenti Emomali Rahmon dagylar gatnaşdylar.
Gürrüňi gidýän demirýoly geçirmek baradaky ylalaşyga şu ýylyň 20-nji martynda geçirilen – türkmen, owgan, täjik – üç taraplaýyn gepleşikleriň dowamynda gelnipdi. Aşgabatdaky geçen şol duşuşyklaryň netijesinde gurulmaly täze demirýol ulgamy barada özara düşünişmek Ähtnamasy baglaşyldy.
Mundan öň, 2011-nji ýylyň maýynda, Owganystanyň prezidenti Hamid Karzaýyň Türkmenistana sapary mahalynda bu ugur boýunça ikitaraplaýyn çarçuwaly ylalaşyga-da gol çekilipdi.
Taslama
Taslama boýunça, täze demirýol ulgamy Lebap welaýatyndaky Atamyrat şäherinden başlanyp, takmynan 85 km. aralykdaky Ymamnazar şäherçesine geler. Demirýoluň bu böleginiň gurluşygy Türkmenistanyň Demirýol ulaglary ministrligi tarapyndan amala aşyrylar.
Ymamnazardan soň polat ýol Owganystana, 38 km. çemesi uzaklykdaky Akina şäherine çenli uzalar. Mundan soňra demirýol ulgamynyň Owganystanyň Gunduz welaýatyndaky Şirkhan duralgasynyň üsti bilen Täjigistana baglanjakdygy habar berilýär.
Türkmenistan-Owganystan-Täjigistan demirýol proýektine Yslam ösüş bankynyň hem gatnaşmagynyň mümkindigi aýdylýar.
Polat ýoluň düýbüni tutuş dabarasynda üç ýurduň prezidentleri, geljekki nesillere hat galdyryp, ony ýörite gapyrjakda ýere gömdüler.
Şeýle-de goňşy ýurtlaryň liderleri, türkmen prezidenti bilen bilelikde, Lebap welaýatynyň Köýtendag etrabyndaky Garlyk posýologynyň açylyş dabarasyna hem gatnaşdylar.


text:
BMG-niň 25-nji sentýabrda çap eden maglumatyna görä, «Yslam döwleti» jeňçi topary Owganystanda ornaşýar.
Hasabatda «Yslam döwleti» toparynyň Owganystandaky tarapdarlarynyň köpelýändigi, ýurduň 34 welaýatynyň 25-sinde bu topara eýerijileriň toplanylýandygy aýdylýar.
«Owganystanyň bir topar welaýatynda bu topara ygrarlydyklaryny ýa-da «Yslam döwletine» simpatiýalaryny açyk jar edýän toparlaryň hem adamlaryň sanynyň köpelmegi dowam edýär» diýip, hasabatda aýdylýar.
Şeýle-de hasabatda YD jeňçisi Abdul Rauf Hademiň ady getirilýär, ol ozal talyban lideri Molla Mohammad Omaryň geňeşçisi bolan adam.
Abdul Rauf Hademiň Helmand we Farah welaýatlarynda öz toparyny döredendigi aýdylýar.


text:
Owganystanyň prezidenti Hamyt Karzaý we bu ýurtdaky NATO güýçleriniň serkerdesi Stenli MakKristal Gandagar şäherine geldi.
Karzaý ýerli tireleriň ýaşulylary hem ýaşaýjylar bilen duşuşdy.
Talyplara garşy bellenen uly möçberli operasiýada owgan häkimiýetleri-de, halkara güýçler-de şol ýaşulylaryň hem ýerli ilatyň goldawyny almak isleýär.
Hamyt Karzaý olary golaw bermäge çagyrdy.
Şu gün Gandagar we Uruzgan welaýatlarynda bolan söweşlerde 39 talybyň öldürilendigini Owganystanyň IIM-i habar berdi.
Öten gije-gündiz Owganystanyň dürli etraplarynda 9 polisiýa işgäri hüjümleriň pidasy boldy, ýene 9-sy ýaralandy.


text:
Palestinanyň prezidenti Mahmud Abbasyň sözçüsi Eýranyň prezidenti Mahmud Ahmedinejadyň dikeldilen ysraýyl-palestin gepleşikleri barada aýdan sözlerini tankyt etdi.
Ýerli Maan habarlar gullugy sözçi Nabil Abu Rudeýnanyň Ahmedinejat eýran halkyna wekilçilik edýän adam däl, saýlaw netijelerini galplaşdyran we halka basyş edip, häkimiýeti ogurlan adamyň Palestina, onuň prezidenti we wekilleri hakynda gürrüň etmäge haky ýok diýdi.
Abbas we Ysraýylyň premýer-ministri Benýamin Netenýahu 2-nji sentýabrda Waşingtonda duşuşyp, iki ýyla golaý wagtdan soň ilkinji göni gepleşiklere girişipdiler.
Ahmedinejat Tähranda juma namazyna gelen adamlaryň öňünde bu tagallalaryň netijesizdigini, Palestinanyň gelejeginiň Waşingtonda, Londonda ýa Parižde kesgitlenmeli däldigini aýdyp çykyş etdi.


text:
Çarşenbe güni Türkmenistanyň Daşoguz şäherinde “Aralyň ekologiýasy: durnukly ösüş we halkara hyzmatdaşlygy” ady bilen halkara konferensiýasy açyldy.
Iki günlük dowam etjek bu konferensiýa Orsýetiň, Gazagystanyň, Gyrgyzystanyň, Täjigistanyň we Özbegistanyň delegasiýalaryndan daşary, Dünýä bankynyň, Birleşen Milletler Guramasynyň, Ýewropa Bileleşiginiň, Araly halas etmek baradaky halkara fondunyň we käbir beýleki guramalaryň wekilleri gatnaşýarlar.
Bu konferensiýanyň dowamynda Aralyň ekologiýasy, regiondaky çölleşmek prosesiniň öňüni almak, bioköpdürliligi we ekologiýany goramak ýaly ençeme möhüm meseleler boýunça maslahat ediljekdigi habar berilýär.
Bu konferensiýanyň bosagasynda prezident G.Berdimuhamedow “Ekologiki medeniýet we daşky gurşawy goramak” ady bilen täze bir žurnalyň neşir edilmegi baradaky karara gol çekdi. Bu žurnaly eýýäm şu mart aýyndan başlap her kwartalda bir gezek türkmen, rus we iňlis dillerinde çap etmeklik göz öňünde tutulýar.


text:
Ýekşenbe güni Orsýetiň parlament deputatlaryndan ybarat ýörite delegasiýa Siriýanyň ýokary derejeli resmileri bilen gepleşik geçirmek üçin Damaska bardy.
Bu saparyň barşynda orsýetli deputatlar Siriýanyň prezidenti Başar al-Assad we käbir beýleki resmiler bilen gepleşik geçirerler.
Orsýetiň parlamentiniň ýokarky palatasynyň başlygynyň orunbasary Ilýas Umakanow “Interfaks” habar agentligine beren interwýusynda Siriýadaky ýagdaýlary durnuklaşdyrmak üçin ýurduň içerki syýasy dialoglaryna Orsýetiň mümkin bolan ýollar arkaly ýardam bermäge taýýardygyny aýtdy.
Orsýet BMG-niň Siriýa garşy nähilidir bir sanksiýa ulanmagyna garşy çykyş edip gelýär.


text:
«Hazyna» — «Merw»
34-nji tapgyr «Hazyna» — «Merw» duşuşygy bilen açylýar. Ýadyňyzda bolsa, «Merw» geçen aýlawda şu möwsümdäki iň uly hasaply ýeňşini gazanypdy. Ýok, garşydaş «Daşoguz» däldi, «Hazynady». Şonda «Merw» «ykdysadyýetçileri» 4:1 hasabynda ýeňipdi. Ýöne bu diýildigi «Şu tapgyrda-da «Merwiň» ýeňşine garaşybermeli» diýildigi däl. Çünki «Hazyna» öz öýünde islendik garşydaşy aljyradyp bilýän topar. «Merw» bolsa «Hazyna» bilen «Aşgabatda» geçiren duşuşyklarynyň ikisinde hem ýeňildi.
Duşuşygyň netijesi toparlaryň ýaryş tertibindäki ornuna-da täsir edip biler. Ýeňiş gazanan ýagdaýynda «Hazynanyň» 7-nji orna geçmegi mümkin. Çünki häzir ýedinji orunda barýan HTTU-nyň «Hazynadan» üç utugy kän. HTTU bolsa tapgyrda «Şagadam» bilen myhmançylykda duşuşýar. «Şagadam» öz meýdanynda ýeňiş gazanyp biler.
Şu möwsümdäki «Hazyna» — «Merw» duşuşyklarynyň netijeleri:
7-nji tapgyr (18.04.2015 ý.), «Merw» – «Hazyna» 2:1
16-njy tapgyr (30.06.2015 ý.), «Hazyna» — «Merw» 2:1
25-nji tapgyr (22-nji sentýabr), «Merw» — «Hazyna» 4:1
«Ahal» — «Balkan»
Kubok ýaryşyndan garaşylşyndan hem gowy oýun görkezip, «Ahaly» ýaryşdan çykaran hem bolsa, «Balkanyň» «myhmançylykdaky şowsuzlyk» diýen keseli bar. Ol bu «dertden» «Ahalyň» meýdanynda geçiren duşuşyklarynda hem halas bolup bilmedi. Şu ýyl «Ahalyň» meýdanynda myhmançylykda iki gezek çykyş eden «nebitçiler» şolaryň ikisinde hem (biri Ýokary ligada, biri Türkmenistanyň Kubogynda) şol bir hasap bilen (3:1) ýeňildiler. Kubok ýaryşynyň ýarym finalynda öz meýdanyndaky haýran galdyryjy utulyşdan soň baş tälimçisi bilen hoşlaşan topara bu gezek hem myhmançylykda oýnamak ýeňil düşmese gerek. Ýöne «Balkany» bu utulyş gorkuzanok. Çünki kümüş medalyň tagtynda ykjam ornaşan «Balkanyň» yzyndan iň ýakyn garşydaşyň ýetmegi üçin hem «nebitçileriň» üç gezek ýeňilmegi gerek. «Ahal» üçin bolsa diňe ýeňiş gerek. Çünki geçen tapgyrda ýitiren utuklary sebäpli, «Aşgabat» «Ahalyň» yzyndan ýetdi. Häzir toparlaryň ikisinde-de 49 utuk bar. Ýöne «Aşgabadyňam» tapgyrda «Altyn asyra» myhman bolýandygyny ýatdan çykarmaly däl.
Iň netijeli hüjümçileriň kerwenbaşysy Myrat Ýagşyýewe Mämmedaly Karadanowyň geçen ýylky ýeten sepgidine — 28 pökgä ýetmek üçin ýekeje ädim gerek. Ýöne şojagaz ädim Myrat üçin juda agyr düşdi. Belki, arzyly sepgide şu tapgyrda ýetiler.
Şu möwsümdäki «Ahal» — «Balkan» duşuşyklarynyň netijeleri:
7-nji tapgyr (20. 06.2015 ý.), «Balkan» — «Ahal» 4:1
16-njy tapgyr (30.06.2015 ý.), «Ahal» — «Balkan» 3:1
25-nji tapgyr (23-nji sentýabr), «Balkan» — «Ahal» 3:2
«Altyn asyr» — «Aşgabat»
Çempionlyga has ýakyn gelen «Altyn asyryň» futbolçylary, belki eýýäm «Çempion — 2016» ýazgyly köýnekçelerini taýýarlap goýandyrlar. Belki şol köýnekçeler şu tapgyrda geýler. Çünki şu tapgyrda gazanylan ýeňiş «Altyn asyra» taryhyndaky ikinji çempionlygyny getirer.
Ýöne şu möwsümde «aragatnaşykçylara» «paýtagtlylary» utmak ýeňil-ä düşenok. Her gezek bary-ýogy bir pökgi tapawudy bilen kynlyk bilen ýeňiş gazanýarlar. Ýöne ýeňiş gazanýarlar, möwsümde entek bu iki toparyň arasynda deňlikde tamamlanan oýun ýok.
Duşuşyk bürünç medalyň gapysyndan gelen «Aşgabat» üçin hem möhüm. Çünki geçen tapgyrdaky ýeňişden soň, «Aşgabat» «Ahal» bilen utuklarynyň sanyny deňledi. Ýöne garşydaşyň «Altyn asyr» bolsa... Her niçigem bolsa, gyzykly duşuşyk bolsa gerek.
Şu möwsümdäki «Altyn asyr» — «Aşgabat» duşuşyklarynyň netijeleri:
7-nji tapgyr (17.04.2015 ý.), «Aşgabat» — «Altyn asyr» 0:1
16-njy tapgyr (30.06.2015 ý.), «Altyn asyr» — «Aşgabat» 1:0
25-nji tapgyr (23-nji sentýabr), «Aşgabat» — «Altyn asyr» 1:2
«Şagadam» — HTTU
Türkmenistanyň Kubogynyň finalyna çykyp, indiki ýyl AFK-nyň kubogynda çykyş etmäge ýakynlaşan «kenarlylar» bar ünsi Kuboga berip, Ýokary ligany gowşadana meňzeýär. Olar indi üç tapgyrdan bäri ýeňiş gazanyp bilenok. Geçen tapgyrda bolsa «Merwiň» 2 pökgüsine «marylylaryň» öz futbolçysy zordan bir jogaby bermegi başardylar. Bu gezek hem HTTU gelýär.
«Şagadam» — HTTU. «Şagadam» HTTU bilen oýun etmeli däldigine gowy düşünýändir. Çünki indiki iki aýlaw bäri «kenarlylar» «talyplardan» ýeňlip gelýärler. Şolaryň bir duşuşygy bolsa hut Türkmenbaşy şäherinde geçirilipdi.
Eger HTTU-nyň syryny çözüp, ýeňiş gazanyp bilse, «Şagadama» ýene-de üçünji orun üçin göreşmäge mümkinçilik bar. Sebäbi üçünji ornuň häzirki dalaşgärleri «Ahal» hem, «Aşgabat» hem ýaryş tertibiniň öňdebaryjylary bilen duşuşýar. Eger ozalky başarjaňlygyny dowam edip, ýene-de HTTU ýeňiş gazansa, «talyplar» iň bolmanda ýedinji orny saklap galyp bilerler. Utulmak welin howply. Yzdan «Hazyna» ýetip gelýär.
Şu möwsümdäki «Şagadam» — HTTU duşuşyklarynyň netijeleri:
7-nji tapgyr (17.04.2015 ý.), HTTU – «Şagadam» 1:2
16-njy tapgyr (30.06.2015 ý.), «Şagadam» — HTTU 1:2
25-nji tapgyr (23-nji sentýabr), HTTU — «Şagadam» 1:0
«Energetik» — «Daşoguz»
Duşuşyk 13-nji dekabra geçirildi.


text:
Amerikanyň 270 sany şäherinde iň az iş hakynyň çägini sagatda 15 dollara çykarmak indi ikinji gezek talap edilýär. Hünärmenleriň pikrine görä, kesgitlenen bu aýlyk haky iň minimum ýaşaýyş mümkinçiligini kesgitläp biler.
Şeýle talap bilen ýörişe gatnaşýanlar dermanhanalarda we restoranlarda işleýänler bilen çagalara hem garrylara seredýänlerdir. Sebäbi olar iň az aýlyk hakyna işleýärler. Häzirki wagtda New-Ýorkda iň az aýlyk hakynyň sagady 8 dollar 75 sent, döwlet gullukçylary üçin bolsa 7.5 dollardyr.
"Eýdip-beýdip ýaşaýarys"
Dünýäniň iň gymmat şäherleriniň biri bolan New-Ýorkda şeýle aýlyk haky bilen ýaşamak gaty kyn.
Karlos Widjalb indi 15 ýyldan bäri şäherdäki iň uly dermanhana ulgamynyň birinde işleýär we sagadyna 11 dollar hak alýar. Ol: "Bu aýlyk bilen özbaşdak erkin ýaşap bilmeýärin. Ejem we doganlarym bilen bile ýaşaýaryn. Hemmämiz gazananjamyz bilen eýdip-beýdip ähli harajatlaryň hötdesinden zordan gelýäris" diýýär.
Az aýlykly adamlaryň aglabasy iki ýerde işleýär. Ýöne şonda-da olar garyplykdan çykyp bilmeýärler. Olar mundan üç ýyl owal sagatda iň azyndan 15 dollar iş haky almak teklibini öňe sürmäge başlapdylar we kärdeşler arkalaşyklary hem bu talaby goldapdy. Şeýle talaby öňe sürenleriň köpçüliginiň ors dilli migrantlardygy bellenilýär.
Işçiler mundan üç ýyl owal şeýle talaby öňe süren mahaly onuň hakykata öwrüljegine ynam azdy. Ýöne indi syýasy elitanyň ýokary gatlaklarynda ýöriş gurnaýanlaryň isleglerine gulak asylyp başlandy.
Talap hakykata öwrüler
New-Ýork ştatynyň häkimi Endrew Kuomo çykyş eden üýşmeleňleriniň birinde döwlet edaralarynda iň az iş hakynyň çäginiň sagatda 15 dollara çykarylandygynyň zerurdygyny nygtady. Ol Franklin Ruzweltiň aýdan bir sözünden mysal getirip, "Eger bütin ştat isleýän bolsa, onda gazanýan gazanjyň seniň mynasyp durmuşda ýaşamagyňy üpjün etmelidir" diýipdir.
Ştatyň häkimi Kuomo şeýlelikde McDonalds ýaly käbir fast-food restoranlarynda hem iň az aýlyk hakynyň ýokarlandyrylmagyna sebäp boldy. Ştatyň häkimi beýleki ştatlaryň hem New-Ýorkdan görelde aljakdygyny umyt edýär.
"Munyň mümkindigini subut etmek üçin biz muny New-Ýorkda hakykata öwürdik. Beýleki ştatlaryň hem näme üçin şeýle etmeýändigi baradaky soragyň galdyrylmagyna sebäp bolduk".
Ştatyň häkiminiň kabul eden karary bilen New-Ýorkda 10 müňe golaý işçiniň iň az aýlyk hakynyň möçberi ýokarlandyryldy. Ýöne häkim Kuomyň bellemegine görä, olar indi aýlyklaryň galdyrylmagyny gazanmaga hem synanyşarlar.


text:
Barak Obama Birleşen Ştatlar Eýrana Ýemene sebitde ýük daşalmagyna garşy ulanylyp biljek ýaraglary ibermeli däldigi barada duýduryş berdi diýdi.
"Biz olara bu barada açyk aýtdyk" diýip, Obama 21-nji aprelde MSNBC bilen söhbetdeşlikde aýtdy.
“Biziň Pars aýlagy sebitinde käbir gämilerimizi saklamagymyzyň özüne ýetesi sebäbi bar, onsoň biz ol gämileriň hereket azatlygyny hem üpjün etmeli» diýip, ol aýtdy. "Biz olara eger Ýemeniň içindäki fraksiýalara berlen ýaraglar gämileriň hereketine wehim salsa, bu bir problema bolar diýdik.»
Bu sözler Ak Tamyň sözçüsi Joş Earnest uçar göteriji, USS Theodore Roosevelt gämisi Aden aýlagynda we Gyzyl deňizde gämileriň erkin hereket etmegini we söwda işlerine päsgel berilmezligini üpjün etmek üçin Ýemeniň kenarlaryna ugrady diýeninden soň aýdyldy.
Bu gürrüň Eýranyň gämileri Ýemene tarap barýar, belki-de Ýemendäki huti pitneçilerine ýarag alyp barýandyr diýen habarlardan soň çykdy.
Pentagonyň sözçüsi polkownik Steven Warren "Biz Eýranyň gämiler kerweniniň näme etmekçi bolýandygyny bilemzok, emma biz olara gözegçilik edýäris" diýdi.
"Bu sebitde amerikan harby-deňiz güýçlerine eýe bolmak bilen, biz öz etmeli işlerimize taýýar bolup durýarys” diýip, ol sözüniň üstüni ýetirdi.
BMG-niň Howpsuzlyk geňeşi Ýemende şaýylaryň ýolbaşçylygyndaky pitneçilere ýarag gadagançylygyny girizdi.
Saud Arabystany 21-nji aprle güni irden özüniň pitneçilere garşy dört hepdelik bombalaýyş kampaniýasynyň soňlanandygyny aýtdy.
Saudlylaryň ýolbaşçylygyndaky 10 sünni arap döwletiniň koalisiýasynyň sözçüsi, Saud Arabystanynyň brigada generaly Ahmed Asseri «howa kampaniýasynyň üstünlikli bolandygyny we özüniň pitneçileriň harby ukyplaryna zeper ýetirmek maksadyna ýetendigini» aýtdy.
Asseri «Umydy dikeltmek» atly täze operasiýanyň Ýemende syýasy çözgüt tapmaklyga, asuda adamlary goramaga, kömek we ýardam tagallalaryna gönükdiriljegini aýtdy.
Emma ol koalisiýa «huti söweşijileriniň Ýemeniň içinde hereket edip, haýsydyr bir operasiýa geçirmegine ýol bermezligi dowam etdirer» diýdi. Ol Ýemeniň deňiz gabawynyň hem dowam etdiriljegini aýtdy, indiki operasiýa "syýasy, diplomatiki we harby hereketleriň utgaşmasy» bolar diýdi.
Zarbalar togtadyldy, emma...
Howa zarbalarynyň soňlanmagyny iki ýurt-da, Birleşen Ştatlaram, Eýranam gutlady.
Eýranyň daşary işler ministri Mohammad Jawad Zarif "Ýemendäki pozitiw hereketler gyssagly ynsanperwer kömek, Ýemen-içi dialog we giň esasly hökümet bilen utgaşmaly, kömek etmäge taýýar» diýip, twitter hasabynda ýazdy.
Ak tamyň Milli howpsuzlyk geňeşiniň sözçüsi Alistair Baskey "BMG-niň ýardam bermegindäki syýasy prosesi we ynsanperwerçilik kömegini gaýtadan ýola goýmaga» çagyrdy.
Şaýylardan ybarat hüti pitneçileri ýanwarda paýtagt Sanaany öz ellerine geçirdiler, prezident Hadi biraz soň Adene gaçmaly boldy.
Hutiler öňki prezident Ali Abdulla Salehiň ýaragly birikmelerine daýanyp, günortadaky port şähere gelenden soň bolsa, Hadi martda ýurdy terk etdi.
Sünnileriň ýolbaşçylygyndaky Saud Arabystany, Birleşen Ştatlar we beýleki ýurtlar Eýrany hutileri goldamakda aýyplady, Tähran bu aýyplamany ret edýär.
Bu konflikt şaýylaryň ýolbaşçylygyndaky Eýran bilen sünni arap döwletleriniň arasynda proksi urşa ýazmasa ýagşy diýip howatyr edilýär.
Obama 21-nji aprelde Eýranyň goşulyşmagy bu konflikte çözgüt tapmak ugrundaky tagallary diňe çylşyrymlaşdyrar diýdi.
“Biziň etmeli işimiz hemme taraplary bir ýere getirip, syýasy çözgüdi ýola goýmak” diýip, ol aýtdy.
“Bu konflikt Ýemende ýene bir proksi uruş turuzmak bilen çözülmez, biz eýranlylara olaryň çözgüdiň bir bölegi bolmalydygyny, problemanyň bölegi bolmaly däldigini görkezdik” diýip, Obama aýtdy.
Iňlisçeden terjime eden Ýowşan Annagurban.


text:
Human Rights Watch (HRW) atly adam hukuklaryny goraýan halkara guramanyň habar bermegine görä, Nigeriýanyň söweşijileri bu aýyň başynda Zariýa şäherinde 300 sany şaýy mezhebine uýýan musulmany öldürip, ol wakany bussur-ýassyr edipdirler.
Bu waka baradaky habary Human Rights Watch guramasy ýaýradypdyr. Guramanyň aýan etmegine görä, öldürilenleriň jesetleri olaryň maşgala agzalaryndan birugsat jaýlanypdyr.
Nigeriýanyň goşunynyň general-maýory Rabe Abubakar BBC bilen geçiren söhbetdeşliginde öz esgerleriniň hiç kimi öldürmändigini öňe sürüpdir. Bu ölümler baradaky habar, bütin dünýäde bolşy ýaly, Eýranda hem şaýylaryň arasynda uly nägilelik döretdi.
HRW gurmasynyň bildirmegine görä, Nigeriýanyň goşunynyň bolan waka barada öz beren düşündirişi ynandyryjy däl we bolan wakany bitarap kazyýet derňemeli. Şaýylar bolsa hut şeýle maksat bilen hökümet tarapyndan döredilen derňew geňeşine garşy çykýarlar.
Eýrana degişli toparlanyşyklar
HRW guramasynyň maglumatynda aýdylmagyna görä, "gowy tarapyndan seredilende, bu ýagdaý hökümetiň agzalan waka bilen bagly bildiren oňaýly reaksiýasy, başgaça garalanda bolsa, bu azlyga garşy owaldan planlaşdyrylan ýaragly hüjümdir".
Goranmak ministrligi, Eýrana degişlidigi aýdylýan bir şaýy söweşiji toparynyň general Tukur Buratainiň janyna kast etmegi planlaşdyrandygyny bildiripdir. Şaýylar bolsa muny ýalana çykarýarlar.
Galyberse-de, ýurduň harbylary şaýylaryň öz berkitmelerinden geçmäge synanyşan hökümet esgerlerine taýakly hüjüm edendigini görkezýän wideolary ýaýradypdyr.
HRW guramasynyň bildirmegine görä, harbylaryň arasynda ölüm-ýitimiň bolandygyny subut edýän "çynlakaý ynandyryjy deliller" ýok.
Wakada öldürilenleriň sany babatda anyk bir maglumat ýogam bolsa, HRW guramasy hassahanalardan we şehitlerden ýygnan maglumatlaryna esaslanyp, bir hasabat taýýarlapdyr.
"Nigeriýanyň Homeýnisi" - molla Zakzaky
Nigeriýanyň ruhany musulman lideri Sokoto, soltana ýörite ýüzlenme iberip, Nigeriýanyň yslam hereketiniň (Islamic Movement of Nigeria - IMN) üstüne edilýän hüjümleriň täzeden gyrlyşyga sebäp bolup biljekdigine ünsi çekipdir. Sebitdäki ”Boko Haram” atly sünni yslamçy topar hem şaýy musulmanlara duşmançylykly hereket edýär.
IMN-niň aýan etmegine görä, harbylar reýd mahalynda şaýylaryň mukaddes ojagyny we olaryň lideri şyh Ybraýym Zakzakynyň öýüni dargadypdyrlar. "Nigeriýanyň Homeýnisi" diýlip atlandyrylýan Şyh Zakzaky bolsa häzir polis tarapyndan saklanýar. Reýd mahalynda şol toparyň ýolbaşçysynyň kömekçisi hem öldürilipdir.
Geçen ýyl şyh Zakzakynyň üç ogly şaýylaryň zyýaraty mahalynda polis bilen bolan çaknyşykda öldürilipdir.
Nigeriýaly şaýylar kimler?
Nigeriýada şaýylar azlyk mezhep topary diýip kabul edilenem bolsa, olaryň sany barha artýar. Olaryň IMN guramasy bolsa 1980-nji ýyllarda şyh Ybraýym Zakzaky tarapyndan döredilipdi. Ýurduň demirgazyk welaýatlarynyň käbirinde şaýylaryň öz mekdepleri we hassahanalary bar. Şaýylar owalky döwürlerde hem ýurduň howpsuzlyk güýçleri bilen çaknyşypdyrlar. IMN Eýran tarapyndan goldanylýar we, dini ugurdan tälim almaklary üçin, şaýy nigeriýalylar köplenç Eýrana iberilýär.
Sünni jyhatçy topar bolan ”Boko Haram” bolsa, şaýylary kapyr diýip yglan edip, olary öldürmek gerekdigini aýdýarlar.


text:
Fotoeffekt ýa-da fotoramkany saýlaň
Siziň fotosuratlaryňyz üçin picjoke döretdik. (fotoşop onlaýn). Size aýlardyr fotoşopy öwrenmek, reňki düzetmek, tekstura, gradiýentden baş çykarmak gerek däl. Siz wektor grafiginiň rastr grafiginden tapawudyny bilmeýärsiňiz? Bu düýbünden hökman däl. Siz kreatiw we sungaty halaýanyzmy? Biz Siziň sadyk guluňyz.Siz öz fotosuratyňyzy, öz dostlaryňyzyň, çagalaryňyzyň ene-atalaryňyzyň, klasdaşlaryňyzyň we öz başlyklaryňyzyň fotosuratlaryny fotoeffekt, fotokollaž we fotoramka edip bilersiňiz. Olaryň ählisi Siziň aladaňyza şat bolarlar. We olaryň her biri ýylgyrar. Ýylgyrmak bolsa saglygyňyzy gowulandyrýar, immunitetiňizi berkidýär we zähmetiň önümçiligini artdyrýar. Foto degişmäni dörediniňizden soň oturgyjyň arkasyna gaýyşyň we lezzetini görüň ... soňra öz ajaýyp eseriňizi dostlaryňyz bilen paýlaşyň, e-mail ýa-da sosial ulgam arkaly iberiň. Olaryň örän şat boljagyna güwä geçýärin. Siz fotomontažyňyzy öz blogyňyzda goýup bilersiňiz. Siziň okyjylaryňyz sungatyňyzy talaba laýyk bahalandyrarlar. Bizde siz aňsatlyk bilen internetde ramka we şablona suratyňyzy ýerleşdirip bilersiňiz.Biz Siziň üçiň her gün zähmet çekýäris. Bu bolsa oýun däl. Saýtyň açylan gününden başlap biz dynç alyş günleri we baýramçylyklar, gyş we tomus aýlary ýagny bir güni hem boş goýbermedik. Haçanda Siziň tukatly ýa-da şatlykly wagtyňyz biz her gün 1 täze effekt edýäris. Üns beriň, biziň internetde fotoredaktorymyz türkmen dilinde bolup, hasaba almak ýa-da sms hökman däl. Internetde suratyňyz üçin ramkalar mugt bolup, söýýän ýakynlaryňyzyň fotosuratlary bilen keýpli wagt geçirersiňiz...Gyzjagazlar üçin internetde mugt oýunlar – bu internetde mugt her dürli foto ramkalar, güller we bezegler. Gyzlar üçin oýunlar – bu eýýäm ýürekjagazlar, romantiki fotokollaž we žurnallaryň daşlary. Oglanlar we erkekler üçin iň gowy oýunlar – bu öz suratyňy fotoşablona super maşyn, motosikl ýa-da çekiji zenan bilen goýmak.


text:
Albaniýa Ýewropanyň iň gazaply kommunist režimleriniň birini döreden stalinçi diktator Enwer Hojany ýazgarýar, emma onuň pidalary döwletiň bu ugurda has köp iş etmelidigini we onuň medallaryny yzyna almalydygyny aýdýar.
Albaniýanyň Zeperden we gynamadan saplanmak merkeziniň ýerine ýetiriji direktory Adrian Kati prezident Bamir Topä bu meselede kömek etmegini sorap ýüz tutandygyny aýdýar.
Ol Enwer Hojanyň «Halk gahrymany», «Zähmet gahrymany», «Ýugoslawiýanyň halk gahrymany», «Sowet soýuzynyň halk gahrymany» diýen ýaly birnäçe hormatly adynyň bardygyny we bu atlar ýatyrylsa adalatly boljagyny aýdýar.


text:
Wideo: Garşydaş tarapdarlaryň arasyndaky çaknyşyklardan pursat
Müsüriň Saglyk ministrliginiň berýän maglumatlaryna görä, çaknyşyklarda alty adam ölüp, 836 adam ýaralanypdyr. Garaşsyz synçylaryň aýtmagyna görä, aslynda ölenleriň we ýaralananlaryň sany has köp bolmaly.
Prezident Mubaregiň tarapdarlarynyň pyçak we taýaklar bilen ýaraglanyp, protestçileri gorkuzmagy we olaryň ýüreklerine wehim salmagy maksat edinen bolmaklary ähtimal. Emma bu jebir-sütem protestçileriň töwekgelligini has-da berkidene meňzeýär. Müňlerçe adam çarşenbe güni özlerine ot açylmagyna we içi ýangyçly çüýşeleriň zyňylmagyna garamazdan, penşenbe güni ýene öz pozisiýalaryny berkitmek üçin Tahrir meýdançasyna ýygnandylar.
Çarşenbe günündäki tutluşykda heläk bolanlar meýdanyň edil ortasynda gana bulaşyp, serlip ýatyrdylar. Şeýle-de meýletin doktorlaryň olara kömek etjek bolşuny görüp bolýardy. Häzir bolsa protestçiler Mubaregiň tarapdarlarynyň bolup biljek nobatdaky hüjümine taýýarlyk görüp, meýdançanyň ähli künjeklerinde metal barrikadalaryny dikeltdiler. Şeýle-de ýanýollaryň asfaltyny söküp, olara zyňmak üçin daş üýşürýärler.
Penşenbe güni irden ýüze çykan käbir çaknyşyklarda ýurduň harby güýçleri iki tarapy aralamak maksady bilen dawa goşulyşdy. Bu bidüzgünçilikleriň öňüni almak üçin harbylaryň gönüden-göni eden ilkinji synanyşygydy. Öýle namazy wagty harbylar tanklary we esgerleri ortada düzüp, 80 metr töweregi boşluk zolagyny döretdiler. Bu boşlugyň bir tarapynda müňlerçe protestçi, beýleki tarapynda bolsa Mubaregiň ýüzlerçe tarapdarlary ýerleşdi.“Biz hiç ýere gymyldamarys”
Fotosergi: 2-nji fewraldaky ýörişden we çaknyşyklardan pursat
General Hassan al-Rouwainynyň ýolbaşyçlygyndaky ýokary derejeli harby wekilçilikli topar ýagdaýlara syn etmek üçin Tahrir meýdançasyna geldi. Serkerdeler Mubarege garşy çykyş edýän protestçiler bilen söhbetdeş boldular. Adamlar dessine serkerdeleriň daşyna ýygnanyp: “Halk bilen harbylar el-ele” we “Biz hiç ýere gymyldamarys” diýen şygarlary aýdyp, gygyryşdylar.
15 minut çemesi wagt soň, general Rouwainy we onuň serkerdeleri meýdançanyň çetinde ýerleşýän Müsüriň müzeýinde gurnalan harby berkitmä dolandylar.
Geçen hepde ýurduň täze premýer-ministri wezipesine bellenilen Ahmed Şafik penşenbe güni ýurduň telewideniýesinde çykyş edip, bu ganly çaknyşmalar boýunça derňewiň geçiriljekdigini mälim etdi.
Müsüriň reformaçy oppozisiýa lideri we Nobel baýragynyň eýesi Mohammed El-Baradeý bu bidüzgünçilikleri gurnamakda we gönüden göni gatnaşmakda ýurduň polisiýasyny aýyplady. Ýöne Müsüriň Içeri işler ministrligi bu çaknyşyklara raýat eşigindäki polisiýa işgärleriniň gatnaşandygyny ret etdi.
Adam hukuklaryna gözegçilk edýän “Human Rights Watch” guramasy Müsüriň hökümetini çarşenbe günündäki çaknyşyklaryň öňüni almagy başarmandygy üçin “geleňsizilikden dörän jenaýatda” aýyplady.


text:
Şu gün Italiýanyň daşarky banklardan karz almakdaky görkezijileriniň iň ýokary derejä ýetendigi habar berilýär.
Käbir synçylar indi Gresiýanyň yzy bilen Italiýanyň hem ýewro zonasyndaky nobatdaky defisit problemasy bilen ýüzbe-ýüz boljak ýurt bolmagynyň mümkindigini aýdýarlar.
Italiýadaky çuňlaşýan bu maliýe kynçylyklary bilen baglanyşykly ýurduň syýasy güýçleriniň premýer-ministr Silwio Berluskoniniň wezipesinden çekilmegini talap edip, oňa görkezýän basyşlary-da gitdigiçe artýar.
Bu wakalaryň fonunda şu gün Halkara pul gaznasynyň direktory Kristin Lagard Ýewropadaky maliýe meselelerini ara alyp maslahatlaşmak üçin Moskwada Orsýetiň prezidenti Dmitriý Medwedew bilen duşuşdy.


text:
8-nji aprelde Aşgabatda geçirilen söwda-ykdysady, ylmy we tehnologik hyzmatdaşlyk boýunça Hökümetara türkmen-hindi toparynyň bäşinji mejlisinde Türkmenistanyň we Hindistanyň ägirt uly kuwwata eýe bolan özara bähbitli hyzmatdaşlygy mundan beýläk-de ösdürmäge gyzyklanma bildirýändigi tassyklanyldy. Mejlisiň gün tertibine türkmen-hindi hyzmatdaşlygyny ösdürmegiň möhüm meseleleri girizildi. Olaryň hatarynda söwda-ykdysady, ulag we energetika, ýokary tehnologiýalar ulgamlary hem-de beýleki geljegi uly pudaklaryň birnäçesi ileri tutulýan ugurlaryň hatarynda görkezildi. Mejlise gatnaşyjylar Türkmenistan — Owganystan — Pakistan — Hindistan (TOPH) gaz geçirijisini gurmagyň taslamasyny iş ýüzünde durmuşa geçirmek meselesine üns berdiler.
Gumanitar ulgamda gatnaşyklary ösdürmek, döwletara hyzmatdaşlygynyň möhüm ugurlary hökmünde ylym, bilim we medeniýet ulgamlarynda netijeli gatnaşyklary pugtalandyrmak meselesi hem ara alnyp maslahatlaşyldy.
Şeýle hem Aşgabatda Türkmenistanyň we Hindistan Respublikasynyň daşary işler ministrlikleriniň arasynda syýasy geňeşmeler geçirildi.


text:
Müsüriň howpsuzlyk resmileri ýurduň ozalky diktator lideri Hosni Mubäregiň saglyk ýagdaýynyň ýaramazlaşýandygyny habar berýärler.
Ýakynda, 2-nji iýunda Müsüriň sudy ony parahat protestçileriň ölümine dahyllylykda aýyplap, ömürlik türme tussaglygyna hökum edipdi.
Müsüriň howpsuzlyk gullugynyň resmileri şol sud prosesinden soň, Hosni Mubäregiň tizden-tizden öz huşuny ýitirýändigini we onuň häzirki wagt türmäniň içindäki keselhana ýerleşdirilendigini aýdýarlar.
Bu wakanyň fonunda ýekşenbe güni Hosni Mubäregiň tarapdarlarynyň ýüzlerçesi onuň harby keselhana ýa-da hususy keselhana geçirilmegini talap edip, ikilenji gün demonstrasiýa geçirdi.


text:
Boris Nemtsowyň maşgalasynyň aklawçysy derňewçileriň Çeçenistanyň howpsuzlyk güýçleriniň agzasyna garşy oppozision lideriň öldürilmegi bilen bagly aýyplamany ýöňkändigini aýdýar.
Aklawçy Wadim Prohorow Çeçenistanyň Içeri işler ministrliginiň Sewer Batalýonunyň agzasy Ruslan Muhutdinowyň Nemtsowyň öldürilmegini gurnamakda gaýybana aýyplanandygyny 8-nji noýabrda habar berdi.
Prohorow Orsýetiň Merkezi derňew komitetiniň 6-njy noýabrda iş gozgandygyny aýtdy.
Kremliň açyk tankytçysy Boris Nemtsow 27-nji fewralda Moskwanyň merkezinde atylyp öldürildi.


text:
Pakistanda ýumrulan kärhananyň harabalyklaryndan adamlary halas etmek boýunça çäreler 10-njy noýabrda tamamlandy. Diri galan 100 çemesi adam halas edildi, ölenleriň sany 45 adama ýetdi.
Pakistanyň gündogar şäheri Lahoryň golaýynda ýerleşýän plastik öndürýän kärhana 4-nji noýabrda ýumruldy. Resmiler muňa Pakistanda we Owganystanda oktýabrda bolan güýçli ýer titremede bina zyýan ýetmeginiň sebäp bolmagynyň ähtimaldygyny aýdýarlar.
Halas ediş gullugynyň ýolbaşçysy Arşad Zia häkimiýetleriň “harabalykda başga hiç kim galmady” diýip hasap edýändiklerini aýtdy.
Adamlary halas etmek boýunça işlere Punjap welaýatyndan, paýtagt Yslamabatdan we ýaragly güýçlerden 1000 çemesi adam gatnaşdy.
6-njy noýabrda halas edijiler 50 sagatlap ýumrulan binada diri galan ýetginjegi tapdylar.


text:
Dünýä türkmenleriniň ynsanperwer birleşiginiň XVIII konferensiýasyna gatnaşyjy, pakistanly işewür Muhammetrahym Ödegylyç:
— Men 1992-nji ýyldan bäri ata Watanyma gelýärin. Bu — meniň üçin uly bagt. Ine, bu gezegem men Türkmenistanyň Prezidenti, Dünýä türkmenleriniň ynsanperwer birleşiginiň Prezidenti Gurbanguly Berdimuhamedowyň Kararyna laýyklykda çagyrylan Dünýä türkmenleriniň ynsanperwer birleşiginiň XVIII konferensiýasyna gatnaşmak üçin Aşgabada geldiler.
Her gezek ata Watanyma gelenimde türkmenistanlylaryň ýüz-gözlerindäki bagtyýarlygy, gün-günden özgerýän ak mermer şäher Aşgabadyň gözel keşbini synlap şatlykly duýgulary başdan geçirýärin.
Gysga wagtda paýtagtyň ulag düzüminiň tanalmaz derejede özgermegi aýratyn täsir galdyrdy. Ýaňy-ýaňylaram Aşgabada gelenimde ýollaryň çatryklarynyň ulaglardan ýaňa hyň berýändigini görerdim. Indi täze ýollaryň, häzirki zaman köprüleriniň gurulmagy bilen, olar düýbünden täze keşbe eýe bolupdyr, awtoulag dykynyny hem görjek gümanaň ýok. Bu ugurda alnyp barylýan işler bolsa indiki gezek gelenimizde mundanam gowy boljakdygyna güwä geçýär.
Häzirki günde Garaşsyz, Bitarap Türkmenistanyň ýyldyrym çaltlygynda özgermek bilen, syýasatda, ykdysadyýetde, medeniýetde, sportda täze belentliklere eýe bolýar. Ýaponiýanyň Premýer-ministri Sindzo Abeniň Türkmenistana bolan ilkinji sapary, onuň ýany bilen 50-den gowrak iri ýapon kompaniýalarynyň wekilleriniň gelmegi aýdylanlara doly güwä geçýän bolsa gerek. Ýokary derejede geçirilen duşuşyklaryň netijeleri boýunça umumy bahasy 18 milliard dollara barabar bilelikdäki taslamalary durmuşa geçirmek üçin ikitaraplaýyn resminamalara gol çekildi, 2 trillion ýene barabar bahasy bolan işewürlik taslamalary amala aşyrmaga ägirt uly mümkinçilikler döreýär.
Çuňňur hormatlanýan Türkmenistanyň Prezidenti, Dünýä türkmenleriniň ynsanperwer birleşiginiň Prezidenti Gurbanguly Berdimuhamedowyň maksadaokgunly syýasaty netijesinde ata Watanymyzda bolup geçýän bu özgertmeler bize dünýäniň dürli ýurtlarynda buýsanç bilen ýaşamaga we işlemäge mümkinçilik berýär.


text:
Ukrainanyň premýer-ministri Arseniý Ýatsenýuk ýurtlary, Kiýew özüniň ähli territoriýasynda, şol sanda Krymda hem kontrollugy gaýtadan eýe alýança, Orsýete garşy girizilen sanksiýalary ýatyrmazlyga çagyrdy.
Ýatsenýuk BMG-niň Baş Assambleýasyna ýüzlenip, Orsýetiň gündogar Ukrainadaky ähli güýçlerini yza çekmegini, «Orsýetiň ýolbaşçylygyndaky terrorçylaryň» ýarag üpjünçiligini bes etmegini hem-de «hakyky gepleşiklere, parahatçylyk gepleşiklerine» başlamagyny talap etdi.
Moskwa Ukraina goşun iberendigini ret edýär.
Ýatsenýuk Orsýetiň 5-nji sentýabrda, Kiýew bilen pitneçileriň arasynda Minskde gol çekilen ýaraşyk şertnamasynyň ähli punktlaryny ýerine ýetirmelidigini aýtdy.
Ol gündogar Ukraindaky Donetsk we Luhansk regionlarynda jar edilen ýaraşyga garamazdan, ukrain esgerleri we asuda adamlar pitneçileriň top oklaryndan şindem ölýär diýdi.
Ýatsenýuk Orsýetiň prezidenti Wladimir Putine ýüzlenip, Moskwa söweş meýdanynda, goşunlara garşy uruşda ýeňip biler, emma bir milletiň garşysyna gurnalan uruşda, birleşen ukrain halkyna garşy söweşde hiç haçan ýeňmersiňiz" diýdi.
BMG-niň baş Assambleýasynyň geçýän mahalynda ABŞ-nyň döwlet sekretary Jon Kerri Orsýetiň daşary işler ministri Sergeý Lawrow bilen ukrain krizisi barada gysgaça maslahat etdi.
Döwlet departamentiniň maglumatyna görä, Kerri Minsk şertnamasynyň 12 punktunyň ählisiniň gyssagly durmuşa geçirilmeginiň möhümdigini nygtady.
ABŞ-nyň prezidenti Barak Obamanyň biraz öň BMG-niň Baş Assambleýasyna eden ýüzlenmesinde Orsýetiň mart aýynda Krymy anneksiýa etmegi «uly döwletleriň, territoriýasyna goz gyzdyryp, kiçi döwletleri basgylan zamanasyna yza dolaýar» diýdi.
Waşingtonyň Orsýet gündogar Ukrainada ýaragly separatist hereketine meçew berýär we öz goşunlaryny serhetden aşyrdy diýen pozisiýasyny gaýtalamak bilen, Obama Moskwa garşy halkara basyşlaryna itergini dowam etdirmegi wada berdi.
Emma amerikan prezidenti ýaraşygyň, eger Moskwa oňa boýun bolsa, uzaga çekjek parahatçylyk getirmegine hem umyt bildirdi.
"Eger Orsýet şol ýodany, Sowuk uruşdan soňky döwürde rus halkyny abadançylyga getiren ýoly dowam etse, onda biz sanksiýalary ýatyrarys we Orsýetiň umumy kynçylyklardan bilelikde çykmak roluny gutlarys" diýip, Obama aýtdy.
Ol Birleşen Ştatlar we onuň ýaranlary ukrain halkyna olaryň öz demokratiýalaryny we ykdysadyýetlerini gurmak işinde kömek ederler diýdi.
“Biz başgalary hem taryhyň dogry tarapynda bize goşulmaga çagyrýarys, sebäbi tüpeňiň nili astynda kiçi gazanç edip bolýan hem bolsa, eger öz kararlaryny özleri berýän döwletleriň we halklaryň goldawyna ses berýänler ýeterlik bolsa, olar ahyrynda yzyna öwrüler” diýip, Obama aýtdy.


text:
Türkmenistanyň prezidenti Gurbanguly Berdimuhamedow 14-nji ýanwarda parlament agzalary bilen duşuşanda “bazar ykdysadyýetine ýuwaş-ýuwaşdan geçilýän şertlerde raýatlarymyzy durmuş taýdan goramak hemişe döwletimiziň üns berýän meselesi bolupdy we bolmagynda hem galar” diýdi.
Şeýle-de, prezident ilatyň döwlet goldawyna mätäç bölegine berýän ünsüni, şol sanda tutuş halk üçin döredilýän ýeňillikleri ýatlatdy.
Deputatlar bilen duşuşykda aýdylan sözlerden çen tutulsa, bazara geçiş şertlerinde ilaty durmuş taýdan goramak syýasaty dowam etdiriljek, bu ugurdaky kanunlar hem kämilleşdiriljek.
Eýsem gaz, tok, suw, nahar duzy ýaly zatlaryň ilata belli bir mukdarda mugt berilmegi, beýleki ýeňillikler bazara geçilýän wagtynda nähili pozitiw ýa negatiw rol oýnaýar? Bu syýasat ýurduň, ilatyň geljegine, umumy ösüşine nähili täsir ýetirýär?
Azatlyk Radiosynyň şu mesele barada telefon arkaly gurnan söhbetdeşligine Aşgabatdan ýerli synçylar, hukuk öwreniji žurnalist Aşyrguly Baýryýew, syýasy aktiwist Nurberdi Nurmämmedow, Türkmenistanyň döwlet üpjünçilik edarasynyň ozalky başlygy, häzir Wenada ýaşaýan Nurmuhammet Hanamow gatnaşýar.
Bu “Tegelek stol” gepleşigini diňlemek üçin aşakdaky düwmä basyň:


text:
Salam hormatly lukman! Men 34 ýaşymda. 3-nji synpdan bäri paraproktitden ejir çekýärin. 2007-nji ýyla çenli her 6 aýdan otyrýerimde iriňli ojak döräp, özi bişip, daşyna iriň akyp gutarýardy. Ýerli keselhanada operasiýa etdiler. Operasiýadan soň Wişnewskiniň melhemi bilen bejergi geçirdiler. 8 aýdan soň keselim gaýtadan özüni bildirdi. Indi ol has ýygy döräp, kähalatlarda 2-3 aý hem iriň akyp durýar. Hemişe pikirim keselim barada. Ruhum pes. Operasiýa etdirmekden bolsa gorkýaryn. Belki köneden gelýän halk emi bardyr? Jogabyňyza sabyrsyzlyk bilen garaşýaryn.
Saýtyň okyjysy.
Hormatly okyjy!
Megerem, ýerli keselhanada göni içegäniň ýanyndaky iriňli ojagy arassalama çäreleri geçirilen bolmaly. Paraproktitli iriňli ojagy arassalama operasiýasyndan soň, ýokançlykly zeperlenmä sezewar bolan artbujak mäzi bilen otyrýeriň derisiniň arasynda "ýodajyk" – fistula (swiş) döräp bilýändir. Iriňli ojagy arassalama çäresinden soň, şeýle fistulalar 4-6 hepde aralygy, kähalatlarda birnäçe aýdan ýa-da ýyllardan soň döräp biler. Gynansak hem, sizde dörän fistulany (swiş) diňe hirurgiki bejergi netijesinde aýryp bolýandygyny we hiç hili halk emleriň doly gutulma getirip bilmejekdigini belläsim gelýär. Operatiw bejerginiň esasyny fistula geçelgesini açmak, onuň daşky we içki deşiklerini birleşdirmek hem-de çalt bitişmegi üçin fistulany açyk ýagdaýa getirmek çäreleri düzýändir. Bejergini almak üçin hirurg-proktolog lukmanlaryna ýüz tutuň. Operatiw bejergi Sizi köp ýyllaryň dowamynda köseýän derdiňizden dynmaga kömek eder.
Hormat bilen, saýtyň lukmany.
Ýazylanlar barada pikiriňizi paýlaşyň
1. Biz Siziň pikirleriňizi çäklendirmek islemeýäris, ýöne töhmet, ynamdan gaçyrýan, edepsizlik, ýaramazlyk, zorluk, paýyş, pornografiki, howp salýan, agzalalyk we ýigrenç döredýän gürrüňleri we bikanun hereketleri öz içine alýan materiallara rugsat berilmeýär. Şu agzalan materiallar saýtyň degişli işgärleri tarapyndan pozulyp bilner.
2. Siziň oý-pikirleriňiz biziň üçin juda wajypdyr! Ýöne biziň saýtymyzda makalany teswirleýän okyja edepsiz sözler bilen hüjüm edýän teswirlemelere ýol berilmeýär.
3. Ýazylan teswir öjükdiriji, ýagny agzalalyk döredýän häsiýetlidigine güman edilse, onda onuň çap edilmegine rugsat berilmez.
4. Düýbi ýa-da ýuridiki statusy belli bolmadyk web sahypalaryny salgy berýän internet çelgileri çap edilmeýär.
5. Teswirlemeler mowzugyň çäginden çykan ýagdaýynda, olar çap edilmez.
6. Teswirlemeler we çekeleşikler kommersiýa maksady bilen ulanylyp bilmez.
7. Nämälim ýagdaýlarda söwda belgisini ýa-da awtorlyk hukugyny bozýan materiallaryň teswirlemelerde bolmagyna ýol berilmez.


text:
Eýranyň parlamenti prezident Mahmud Ahmedinejadyň kandidatyny ýurduň nebit ministrligine tassyk etdi.
Mejlisiň ses berişlige gatnaşan 246 agzasyndan 216-sy Rewolýusiýa goragçylarynyň komandiri Rostam Kasemä goldaw sesini berdi.
Kasemi Eýranyň ýadro ýaragyny öndürmek tagallalary bilen ilteşiklilikde güman edilip, garşysyna halkara sanksiýalary girizilen resmidir. Tähran özüniň ýadro ýaragyny edinmek maksadynyň bardygyny ret edýär.
Kasemi nebit ministrligine dünýäniň bäşinji uly nebit eksportçusy bolan Eýranyň OPEK guramasynyň gezekli başlygy bolýan wagty bellenýär.


text:
Ermenistanyň hökümeti Ýerewany Azerbaýjandan bölünen Daglyk-Garabag regionyny ykrar etmek barada oppozision kanun çykaryjylar tarapyndan taýýarlanan kanunyň taslamasyny makullady.
Kanunyň taslamasy 5-nji maýda kanun çykaryjylaryň garamagyna berildi.
Baku we Ýerewan 20 ýyldan gowrak wagtyň dowamynda separatist regionyň üstünde gapma-garşylykly ýagdaýda galýarlar.
Ermenistan tarapyndan goldanýan separatistler Daglyk-Garabagda 1980-nji ýyllaryň aýagyndan 1990-njy ýyllaryň başyna çenli dowam eden urşuň netijesinde regionyň garaşsyzlygyny yglan etdiler we esasan ermeni ilatly regiony öz gözegçiligine aldylar. Uruş zerarly 30 müň adam wepat bolupdy.
Emma Daglyk-Garabagyň garaşsyzlygy hiç bir ýurt tarapyndan ykrar edilmedi.
Konflikti diplomatik ýoldan çözmek boýunça halkara tagallalary syýasy netije bermedi.
2-nji aprelde Daglyk-Garabag Ermenistanyň we Azerbaýjanyň arasynda 1994-nji ýylda gelnen ýaraşykdan bäri iň güýçli zorluklar bilen ýüzbe-ýüz boldy.
5-nji aprelde ok-atyşygy bes etmek barada gelnen ýaraşyk bozulýar.


text:
Ysraýylda sişenbe güni geçirilen parlament saýlawlarynyň deslapky netijesi premýer-ministr Benýamin Netenýahuwyň ýene häkimiýet başynda galjakdygyny görkezýär. Emma bu gezek onuň syýasy blogunyň gazanan sesi ozalkydan ep-esli az boldy.
Ysraýylyň resmi mediasynyň maglumatyna görä, Benýamin Netenýahuwyň “Likud” partiýasyny we ozalky daşary işler ministri Awigdor Libermaniň aşa milletçi “Ysrael Beitenu” partiýasyny öz içine alýan syýasy blok parlamentdäki 120 orundan diňe 31 orny almagy başarypdyr.
Ýöne munuň özi parlamentdäki beýleki partiýalaryň alan seslerinden birneme köp. Benýamin Neteýanhu öz partiýadaşlarynyň öňünde eden çykyşynda özüniň has uly gerimde syýasy koalisiýa döretmek planynyň bardygyny aýtdy.
Saýlawlaryň gutarnykly resmi netijesi çarşenbe güni giçlik yglan ediler diýlip garaşylýar.


text:
1992-1995-nji ýylllaryň bosniýa urşunda adamzada garşy eden jenaýatlary üçin ýazgarylan bosniýaly serb generaly Milan Gwero aradan çykdy.
Ol 70-den agandy. Aklawçy Dragan Krgowiç "Tanjug" habar gullugyna onuň ýekşenbe güni, Belgraddaky hassahanada, aýagy kesilenden soň ýogalandygyny aýtdy.
Gwero Bosniýanyň uruş wagtyndaky harby baştutany Ratko Mladiçiň ýakyn kömekçisi hasaplanýardy.
Gwero 2005-nji ýylda öňki Ýugoslawiýa üçin Halkara jenaýat tribunalyna ýesir düşüpdi.
Ol 2010-njy ýylda uruş jenaýatlary, şol sanda 1995- nji ýyldaky Srebrenisa gyrgynçylygyndaky roly üçin 5 ýyl türme tussaglygyna höküm edildi.
Srebrenisa gyrgynçylygynda serb güýçleri 8 müň çemesi musulman erkegini öldüripdi.
Ol ýyl kesileninden köp wagt geçmän azatlyga goýberildi, sebäbi eýýäm tussaglyk möhletini oturypdy.
Mladiç bolsa häzir uruş jenaýatlary üçin halkara tribunalynda sud edilýär.


text:
Dünýäniň käbir böleklerinde Osama bin Ladeniň ölümine begenýärler. Emma bu habara begenmeýänler hem az däl, olar Bin Ladeniň ölümi bilen “Al-Kaýdanyň” arkasynda duran güýçleriň ýok bolmajagyna we döredýän howplarynyň gowşamajagyna düşünýärler.
Osama bin Laden öldürildi. Müňlerçe bigünä adamyň ölümine sebäp bolan we millionlarça adamyň kalbynda gorky duýgusyny ornaşdyran adam ýok edildi. Ýöne onuň başlan urşy dowam edýär, döreden ideýalary öz güýjünde galýar.
Şol bir wagtyň özünde-de Osama bin Laden “Al-Kaýdany” dolandyrmakda we öz ideýalaryny durmuşa geçirmekde özboluşlylygy we täsirliligi bilen tapawutlanan ýolbaşçydy, şonuň üçin onuň ölumi bilen halkara terrorçylaryň alyp barýan jyhad urşunyň badynyň gowşamagyna käbir umytlar bar. Emma, gynansak-da, bilermenler şeýle umytlar üçin esaslaryň örän ujypsyzdygyny aýdýarlar.
Waşingtonda ýerleşýan Daşary ýurtlar boýunça geňeşiň baş ylmy işgäri Ed Husseýn oz ýaşlygynda radikal yslamçy topara agza bolupdy. Ol “Al-Kaýdanyň” ideologiýasynyň esaslaryndan hem habarly.
Husseýn Bin Ladeniň ölüminiň terrorçylar üçin uly zarba bolanlygyny belleýär. Emma ol bu wakanyň “Al-Kaýdanyň” öňünde duran esasy maksatlara, ýagny onuň Günbatara tarap çürt-kesik garşy durmak we halyfat döretmek ýaly öz öňünde goýýan maksatlaryna täsir ýetirmejegini belleýär.
Ideologiýa
Husseýniň pikiriçe, “Al-Kaýda” müsürli Aýman al-Zawahiriniň ýolbaşçylyk edip-etmezligi-de umumy ýagdaýa uly bir täsir ýetirip bilmez. “Eger Aýman al-Zawahiri hem öldürilse, men munuň hut şeýle boljagyna ynanýaryn, bu-da “Al-Kaýdany” ukypsyz edip bilmez. Sebäbi “Al-Kaýda” belli bir ideýa esaslanýar. “Al-Kaýda” – ideologiýa. Ol – garşylyk görkeziji hereketdir. Şonuň üçin oňa kimiň ýolbaşçylyk edýänliginiň ullakan bir ähmiýeti ýok” diýip, Ed Husseýn aýtdy.
Dünýäde köp adam Bin Ladeniň ölümine begenýär.
Bin Ladeniň ölümini terrorçylaryň başga bir lideri Juma Namanganiniň ölümi bilen bagly waka bilen deňeşdirip bolar. 2001-nji ýylda öldürilen Juma Namangani Merkezi Aziýanyň terrorçy topary bolan “Özbegistanyň Yslam hereketine” ýolbaşçylyk edipdi. Namangani Owganystanda “Talibana” garşy urşuň başynda amerikan güýçleri tarapyndan öldürilensoň, onuň terroçy topary dargap başlapdy. Emma şol wakadan on ýyl geçensoň, “Özbegistanyň Yslam hereketi” we onuň bölümleri Pakistan, Demirgazyk Owganystan we Merkezi Aziýa ýurtlarynyň arasyndaky uly bir giňişlige ýaýrap, aktiw hereket edýärler.
“Al-Kaýdanyň” agzalarynyň wepasy
Şeýlelikde “Al-Kaýdanyň” agzalary öz lideriniň ideologiýasyny dowam etdirmek kararyna gelen ýagdaýynda bu guramanyň täze hüjümlere baş goşmagyna hiç hili päsgelçilik ýok.
ABŞ-da Bill Klintonyň prezident bolan döwründe Pentagonyň guramaçylykly jenaýatçylyk we terrorçylyk boýunça bölümine ýolbaşçylyk eden Braýan Şeridanyň pikirine görä, “Al-Kaýda” ýaly hereketlere garşy göreş amerikan mafiýasyna garşy göreşi ýada salýar. Şeridanyň sözlerine görä, Bin Ladeniň ölümi netijesinde “Al-Kaýda” zarba bolup biljek ýeke-täk zat – “Al-Kaýda” toparynyň arap dünýäsindäki täsiriniň gowşamagydyr.
Ýakynda syýasy öwrülişikleri başdan geçiren arap döwletleriniň terrorçylaryň täsiri astyna düşmänligini muňa subutnama hökmünde getirmek mümkin.
Täze Amerikan howpsuzlygy atly merkezden terrorçylyga garşy göreş boýunça bilermen Endrýu Eksum radikal yslamyň güýçli täsiri astyndaky arap dilli döwletlerde hiç kimiň “Al-Kaýda” tarap öwrülmänligini belledi. Onuň pikirine görä, şeýlelikde bu arap dilli dünýäde “Al-Kaýdadan” ýüz öwrülýänligini görkezýär.
Şol bir wagtda-da bilermenler dünýäde terrorçy toparlaryň döredýän howplarynyň güýçli bolup galýanlygyny duýdurýarlar.


text:
Bäş hazarýaka döwletleriniň ýolbaşçylary Hazaryň hukuk statusyny kesgitlemek barada ýene bir gezek duşuşyp, belli bir ylalaşyga gelip bilmän, yzlaryna gaýtdylar.
Azerbaýjanyň, Eýranyň, Gazagystanyň, Orsýetiň we Türkmenistanyň prezidentleri duşuşykdan öň agzybirlikden gürrüň açsalar-da, Hazar sammiti taraplaryň arasyndaky pikir tapawutlaryny ýene bir gezek aýyl-saýyl etdi. Bir möhüm ylalaşyga gol goýulsa-da, bu Hazar boýunça hyzmatdaşlygyň käbir agzalaryna beýlekilerden köpräk peýda berjege meňzeýär.
Bäş ýolbaşçy Hazar deňziniň hukuk statusy baradaky gepleşikleri dowam etdirmek dogrusynda ylalaşyp, Bakuwdan yzlaryna dolandylar. Aslynda geçýän bu sammitlerden esasy maksat Hazaryň hukuk statusyny kesgitlemek. Ilkinji duşuşyk hem 2002-nji ýylda Türkmenistanda şonuň üçin geçipdi. Ýöne wagtyň geçmegi bilen status baradaky gutarnykly ylalaşygyň ähmiýeti azalyp ugrady.
Muny "FSU" nebit-gaz hepdeliginiň işgäri Jennifer DeLaý şeýle düşündirýär: “Teoriýada belli bir kararyň ýoklugy agtaryş we ösdüriş işlerine zyýan ýetiräýjek ýaly welin, ýöne iş ýüzünde beýle däl. Hazarýaka ýurtlaryň bäşisi-de, eger deňiz eýýäm bölüşilen ýaly hereket edilse, ýitirjek zadymyz köp däl diýen netijä gelene meňzeýär. Olaryň ählisi Hazarda belli bir derejede iş alyp barýar. Olaryň ählisi-de, köp ilerleýiş bolmasa-da, käbir barlag işlerini geçirdiler. Hatda Eýran hem ilkinji buraw işlerine başlady”.
Eýranyň prezidenti Mahmud Ahmedinejad sammitde hukuk statusy meselesini gozgasa-da, munuň Bakuwda çözülmejegine göz ýetirene meňzeýär. Ol bu barada, näwagt hem bolsa, 2011-nji ýylda gutarnykly karara gelmegi teklip etdi.
Status meselesi aýratyn-da Eýran üçin ähmiýetli. Hazar kanuny taýdan deňiz diýip yglan edilse, onda ol milli sektorlara bölünýär. Her bir sektordaky nebit-gaz hem haýsy ýurduňky bolsa, şonuňky bolýar. Hazar köl bolsa, onda resurslar, has dogrusy alynýan girdeji bäş döwletiň arasynda deň bölünmeli. Hazar milli sektorlara bölünse, Eýran diňe 13 prosent paý alýar. Üstesine-de, ol nebit-gazyň iň az ýeri.
Gazagystanyň prezidenti Nursultan Nazarbaýew bilen Azerbaýjanyň prezidenti Ylham Alyýew munuň bilen ylalaşdylar. Ýöne Hazar köl diýilse, bularyň hiç biri öz ýurtlaryna gelýän ummasyz girdejini Eýran bilen bölüşmäge göwnemese gerek.
Bölünişigiň ýene bir alamaty Türkmenistanyň prezidenti Gurbanguly Berdimuhamedow çykyp geplände görnüp ugrady. Azerbaýjanly ekspert Ilham Şaban bu barada şeýle diýýär: “Türkmen prezidentiniň Baku sammitinde sözlän sözi gaty gyzykly boldy. Has gyzyklysy Berdimuhamedowyň Hazaryň nebit-gazyny akdyrýan turbalaryň geçýän ýurtlarynyň arasynda ylalaşylsa, geçiriji gurup boljakdygyna Türkmenistanyň berk ynanýandygyny aýtmagy boldy”.
Azerbaýjanda ýerleşýän Nebit barlaglary merkeziniň direktory Ilham Şaban: “Bu 2007-nji ýylda Tähranda geçen öňki sammitde bäş prezidentiň gelen ylalaşygyna garşy” diýýär. Şol sammitde Hazarda gurulmaly möhüm turba proýektlerini durmuşa geçirmek üçin hazarýaka döwletleriniň hemmesiniň razylygy bolmaly diýlipdi.


text:
«Yslam döwleti» ekstremist toparynyň Müsürdäki şärigi günorta Ysraýyla atylan raketalaryň jogapkärçiligini öz üstüne aldy.
YD-a ilteşikli Sinaý welaýat topary 3-nji iýulda twitterde ýerleşdiren habarynda «basylyp alnan Palestinadaky ýewreý pozisiýalaryna üç sany «Grad» raketasy atyldy» diýýär.
Bu raketa atyşlygyň hamala, 1-nji iýulda jeňçiler demirgazyk Sinaýdaky harby barlag nokatlaryna hüjüm eden wagty, Ysraýylyň Müsüriň ýaragly güýçlerine beren goldawy üçin ar alyşdygy aýdylýar.
Bu diýilýän söweşde onlarça adam öldürilipdi. Ysraýyl harbylary Sinaýdan iki raketanyň atylandygyny, olaryň günorta Ysraýyldaky açyk meýdana düşendigini aýtdylar.


text:
Fransuz resmileri Pariždäki terror hüjümlerinde 129 adam öldürildi diýýärler, bu hüjümleriň jogapkärçiligini «Yslam döwleti» ekstremist topary öz boýnuna aldy.
Parižiň prokurory Fransua Molins 13-nji noýabrda fransuz paýtagtynyň dürli ýerlerinde amala aşyrylan atyşyklarda we partlamalarda 352 adam ýaralandy diýdi.
Ol ýaraly bolanlaryň 99 sanysynyň ýagdaýynyň agyrdygyny hem sözüne goşdy. Şeýle-de Molins hüjümlerde şol bir meňzeş partlaýjy guşak geýen ýedi «terrorçynyň» öldürilendigini aýtdy.
«Yslam döwleti» ekstremist topary 14-nji noýabrda internetde ýerleşdiren resmi beýanatynda bu hüjümi «hüjüm tüpeňleri bilen ýaraglanan, partlaýjy guşak geýen sekiz doganyň amala aşyrandygyny» aýtdy.
Beýanatda bu hüjümleriň yslamyň pygamberiniň masgaralanmagy hem-de «Yslam döwletiniň territoriýasyna» howadan urulýan zarbalar üçin jogapdygy aýdylýar.
Bu beýanat fransuz prezidenti Fransua Ollandyň telewideniýede çykyş edip, hüjümleriň YD ekstremistleri tarapyndan amala aýdanyndan gysga wagt soň peýda boldy.
Fransuz prezidenti bu hüjümleri «uruş hereketi» diýip atlandyrdy we olaryň Fransiýanyň içinden kömek almak bilen, daşary ýurtdan planlaşdyrylandygyny we amala aşyrylandygyny aýtdy.


text:
Düýn britan premýer ministri Deýwid Kameron Orsýete bäş ýylda birinji saparyny amala aşyrmak üçin Moskwa bardy.
Bu sapar 2006-njy ýylda Kremliň tankytçysy Aleksandr Litwinenko Londonda zäherlenip öldürilenden soň sowaşan rus-britan gatnaşyklaryny gowulaşdyrmagy maksat edinýär.
Deýwid Kameron Moskwa daşary işler ministri Willýam Haag we «BP Roýal Datç Şel» ýaly energiýa kompaniýalarynyň ýolbaşçylary bilen bardy.
Onuň prezident Dmitriý Medwedew, premýer-ministr Wladimir Putin bilen duşuşmagyna garaşylýar.


text:
ABŞ-nyň Federal Derňew Býurosy prezident Barak Obama üçin niýetlenen bir bukjanyň içinden gümürtik bir jisimiň tapylandygyny mälim etdi.
Maglumata görä, bu bukjadaky gümürtik jisim sişenbe güni Ak Tamyň daşynda hat bukjalaryny barlagdan geçirýän bölümde ýüze çykarylypdyr. Şol gün senator Rojer Wiker üçin niýetlenen başga bir bukjadan hem ölüm howply risin maddasynyň tapylandygy habar berlipdi.
ABŞ-nyň Gizlin gullugynyň metbugat sekretary Edwin Donowan häzirki wagt bu bukjalaryň kim tarapyndan ugradylandygyny anyklamak boýunça derňew işleriniň alnyp barylýandygyny mälim etdi.
Çarşenbe güni ABŞ-nyň käbir telewizion kanallary Kongresiň binasynda ýene bir gümürtik bukjanyň ýüze çykarylandygy sebäpli, Kongresiň binasynyň käbir böleklerindäki işgärleriň ewakuasiýa edilendiklerini habar berdiler.
Bu gümürtik bukjalaryň ýüze çykarylmazynyň öňýany, duşenbe güni Bostonda marafon ylgawy boýunça gurnalan ýaryş wagtynda ýaryşyň tamamlanýan zonasynda yzly-yzyna amala aşyrylan iki sany partlamada üç adam ölüp, 170 töweregi adam ýaralanypdy. Bu partlamalaryň jogapkärçiligini hiç bir topar öz üstüne almady.